**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Απριλίου 2025, ημέρα Δευτέρα και ώρα 13.05΄, στην Αίθουσα«Προέδρου Δημητρίου Γεωργ. Παπασπύρου» (150) **του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Βασίλειου (Λάκη) Βασιλειάδη, με θέμα ημερήσιας διάταξης επεξεργασία και εξέταση του σχεδίου νόμου του Υπουργείου Ανάπτυξης «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την επιστημονική και τεχνολογική συνεργασία».

Στη συνεδρίαση παρέστησαν ο Υφυπουργός Ανάπτυξης, κ. Σταύρος Καλαφάτης, καθώς και αρμόδιοι υπηρεσιακοί παράγοντες.

O Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Βέττα Καλλιόπη, Ζαμπάρας Μιλτιάδης (Μίλτος), Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Στολτίδης Λεωνίδας, Κτενά Αφροδίτη, Τσοκάνης Χρήστος, Αθανασίου Μαρία, Χήτας Κωνσταντίνος, Πέρκα Θεοπίστη (Πέτη) Βρεττός Νικόλαος, Δελβερούδης Κομνηνός, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Τζάκρη Θεοδώρα και Χουρδάκης Μιχαήλ.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής):** Κυρίες και κύριοι συνάδελφοι αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την επιστημονική και τεχνολογική συνεργασία».

Στη συνεδρίαση παρίσταται ο Υφυπουργός Ανάπτυξης, κ. Σταύρος Καλαφάτης.

Ξεκινάμε, λοιπόν, δίνοντας τον λόγο στον Εισηγητή της Πλειοψηφίας, κ. Θεόδωρο Καράογλου. Ορίστε, έχετε τον λόγο, κ. Καράογλου.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας):** Ευχαριστώ πολύ, κύριε Πρόεδρε και θέλω ξεκινώντας να σας ευχηθώ μέσα από την καρδιά μου καλή επιτυχία στα νέα καθήκοντά σας. Να προεδρεύετε σε Επιτροπές οι οποίες πάντοτε θα συζητούν χρήσιμα νομοσχέδια για την πατρίδα μας και τον ελληνικό λαό και βέβαια να προεδρεύετε με σύνεση και μετριοπάθεια, έτσι ώστε να κυλούν ομαλά οι συνεδριάσεις των Επιτροπών.

Επίσης, να ευχηθώ καλή επιτυχία στον Υπουργό, στον αγαπητό φίλο τον Σταύρο Καλαφάτη. Είναι ένα αντικείμενο το οποίο έχει υπηρετήσει και στο παρελθόν, το γνωρίζει, θεωρώ, λοιπόν, ότι όλες οι προϋποθέσεις είναι θετικές για να έχουμε μια πολύ καλή εξέλιξη σε ότι αφορά το αντικείμενο που έχει χρεωθεί.

Κύριε Πρόεδρε, κύριε Υπουργέ, κυρίες και κύριοι συνάδελφοι στα σχεδόν έξι χρόνια που η παράταξή μας, η Νέα Δημοκρατία έχει την ευθύνη διακυβέρνησης της χώρας έχει αποδείξει ότι δεν αφήνει αναξιοποίητη καμία ευκαιρία εξωστρέφειας της πατρίδας μας. Αναζητεί και δημιουργεί διαρκώς πεδία συνεργασίας με σημαντικούς παραδοσιακούς, αλλά και νέους εταίρους. Οι συμπράξεις και οι συνεργασίες με τους οποίους συνεισφέρουν ως κρίσιμοι πολλαπλασιαστές στη συνολική αναπτυξιακή προσπάθεια που καταβάλλει η χώρα μας. Τομείς, όπως η ενίσχυση του τουρισμού, η προώθηση των επενδύσεων και των εξαγωγών, η έρευνα και η καινοτομία βρίσκονται στην κορυφή της αποστολής και των προτεραιοτήτων μας. Το πιστοποιούν άλλωστε αυτό οι υψηλές επιδόσεις που καταγράφει η Ελλάδα από το 2019 έως σήμερα σε όλους τους δείκτες οικονομικής εξωστρέφειας μέσα σε ένα περιβάλλον διεθνούς αστάθειας και οικονομικής περιδίνησης. Επιδόσεις που επιβεβαιώνουν την ορθότητα της στρατηγικής επιλογής, αλλά και το όραμα και την πολιτική βούληση της παράταξής μας να υπηρετήσει την πατρίδα μας με μια στοχευμένη και εξωστρεφή ατζέντα οικονομικών και διπλωματικών στόχων.

Παρατηρώντας, λοιπόν, τη μεγάλη εικόνα η διεύρυνση οριζόντων, η αναζήτηση στρατηγικών συμμάχων, το εύρος και η γεωγραφική κατανομή των δράσεών μας θωρακίζουν την ελληνική οικονομία έναντι διεθνών προκλήσεων, έτσι η Ελλάδα, η χώρα μας, η πατρίδα μας αυξάνει την απήχησή της σε όσο το δυνατόν μεγαλύτερο ακροατήριο. Στο πλαίσιο της χάραξης μιας πολυδιάστατης εξωτερικής και οικονομικής πολιτικής οι κινήσεις μας πρέπει να είναι και είναι μετρημένες και μελετημένες διότι πιστεύουμε ακράδαντα ότι οι διμερείς συνεργασίες για να είναι καρποφόρες και δημιουργικές πρέπει να καλύπτουν ευρύτερους τομείς. Σε αυτή την αρχή, λοιπόν, εδράζονται οι αναβαθμισμένες στρατηγικές σχέσεις μας με τη Σαουδική Αραβία, ιδίως μετά την υπογραφή το καλοκαίρι του 2022 της Συμφωνίας Σύστασης του Ανώτατου Συμβουλίου Στρατηγικής Συνεργασίας Ελλάδας Σαουδικής Αραβίας. Οι 46 κοινές πρωτοβουλίες που αναπτύσσονται έκτοτε αποτελούν ακλόνητα θεμέλια μιας μακροπρόθεσμης, οικονομικής, εταιρικής σχέσης. Είναι το ισχυρό πειστήριο της διαμόρφωσης ενός πλέγματος γόνιμης, αποδοτικής, προοδευτικής συμμαχίας και συνεργασίας σε πολιτειακό, θεσμικό, αλλά και επιχειρηματικό επίπεδο.

Το διμερές εμπόριο, κυρίες και κύριοι συνάδελφοι, άγγιξε το 2021 το 1,3 δισεκατομμύρια ευρώ, αυξημένο κατά 57% συγκριτικά με το 2020. Την ίδια χρονιά η Σαουδική Αραβία αναρριχήθηκε στη 19η από την 26η θέση μεταξύ των εξαγωγικών προορισμών των ελληνικών προϊόντων, με τις ελληνικές εξαγωγές, με προορισμό τη συγκεκριμένη χώρα, να αυξάνονται κατά 107%.

Και φυσικά, συνεχίζουμε να εμβαθύνουμε και να διευρύνουμε τη διμερή συνεργασία μας, σε σειρά τομέων κοινού ενδιαφέροντος, όπως άλλωστε επιβεβαιώνει το σχέδιο νόμου του Υπουργείου Ανάπτυξης που συζητούμε σήμερα. Μέσω αυτού, ενδυναμώνουν και συσφίγγουμε περαιτέρω τις υφιστάμενες σχέσεις συνεργασίας, στους κρίσιμους και διαρκώς αναπτυσσόμενους Τομείς, της Επιστήμης και της Τεχνολογίας.

Πρόκειται, για μια έμπρακτη και ουσιαστική επέκταση της γόνιμης και βιώσιμης διμερούς συνεργασίας που έχουμε οικοδομήσει από τις 17 Σεπτεμβρίου του 1986, με την Κύρωση της Συμφωνίας Οικονομικής και Τεχνολογικής συνεργασίας μεταξύ των δύο χωρών. Με τον τρόπο αυτό, επιβεβαιώνουμε την αμοιβαία επιθυμία, να ωθήσουμε την Επιστημονική και Τεχνολογική συνεργασία των δύο κρατών, στη βάση της ισότητας και του αμοιβαίου οφέλους με τρόπο, που συμβάλλει στην επίτευξη κοινών στόχων στην περιφερειακή και διεθνή σκηνή.

 Άμεσα ωφελούμενοι, είναι η Ερευνητική και Ακαδημαϊκή Κοινότητα Ελλάδος και Σαουδικής Αραβίας. Το ίδιο φυσικά ισχύει και για τις επιχειρήσεις στις δύο χώρες, όπως με έμμεσο τρόπο και για ένα μεγάλο μέρος του πληθυσμού που θα μπορεί να αξιοποιήσει σε επίπεδο γνώσης και οικονομίας τα αποτελέσματα των παραγομένων δράσεων, στους σχετικούς τομείς συνεργασίας. Μέσω του Μνημονίου κατανόησης, Ελλάδα και Σαουδική Αραβία θα πραγματοποιούν, κοινά έργα Έρευνας και Τεχνολογικής Ανάπτυξης.

Επίσης, θα ανταλλάσσουν επιστημονικά - ερευνητικά και τεχνικά συμπεράσματα, όπως και πληροφορίες, ενώ θα διοργανώνουν συναντήσεις – συμπόσια - συνέδρια και εκθέσεις, σε κοινά πεδία ενδιαφέροντος.

Επιπρόσθετα, θα προχωρήσουν στη σύσταση Τεχνικής Επιτροπής, η οποία θα έχει συντονιστικό χαρακτήρα. Αποστολή της Τεχνικής αυτής της Επιτροπής θα είναι, να διευκολύνει και να υποστηρίζει την υλοποίηση κοινών προγραμμάτων και έργων, να παρακολουθεί την πρόοδο υλοποίησης των συμφωνηθέντων και να διαμορφώνει προτάσεις για την ενίσχυση της εμβέλειας και της ποιότητας συνεργασίας των δύο χωρών.

Στο πλαίσιο αυτό λοιπόν, το σχέδιο νόμου του Υπουργείου Ανάπτυξης, αποκρυσταλλώνει σημαντικές παραμέτρους, όπως τα πεδία, τους πόρους, το κανονιστικό πλαίσιο και τους εμπλεκόμενους δημόσιους και ιδιωτικούς φορείς, που θα συμμετέχουν στο εγχείρημα.

 Επιπρόσθετα, ρυθμίζεται ο τρόπος επιμερισμού των δαπανών επίσκεψης των εκπροσώπων κάθε μέρους, στη χώρα του άλλου.

Λαμβάνεται, μέριμνα για την προστασία των δικαιωμάτων πνευματικής ιδιοκτησίας που προκύπτουν από τη διμερή συνεργασία.

 Ενώ, για τη μέγιστη αμοιβαία οφέλη από την εφαρμογή του «Κύρωση» Μνημονίου, προβλέπεται ότι, κάθε χώρα οφείλει να λαμβάνει όλα τα απαραίτητα μέτρα που θα εξασφαλίσουν τις καλύτερες δυνατές συνθήκες για την παραγωγή του καλύτερου δυνατού παραγομένου αποτελέσματος, στους Τομείς της Επιστήμης και της Τεχνολογίας.

Συνοψίζοντας και κλείνοντας. Η «Κύρωση» του εν λόγω Μνημονίου, ενισχύει τη διεθνή θέση της Ελλάδος στους Τομείς της Έρευνας - της Καινοτομίας και της Τεχνολογίας. Και αυτό γιατί η Σαουδική Αραβία, είναι μία χώρα με αυξανόμενο αποτύπωμα στην Τεχνολογική Ανάπτυξη και με σημαντικά, πολύ σημαντικά θα έλεγα κεφάλαια επενδύσεις, στην Καινοτομία. Άρα, η διμερής μας συνεργασία προσφέρει μοναδικές ευκαιρίες, όχι μόνο για την επιστημονική αλλά και για την επιχειρηματική κοινότητα της χώρας μας. Παράλληλα, αναδεικνύει και πολλαπλασιάζει τη διεθνή επιρροή της Ελλάδας, συνεισφέροντας στην ενδυνάμωση των γεωπολιτικών δεσμών με μια χώρα κλειδί, στην ευρύτερη περιοχή. Για τους παραπάνω λόγους θεωρώ, αυτονόητη την «Κύρωση» του σχεδίου νόμου, από όλες πτέρυγες του Κοινοβουλίου. Ας αποδείξουμε, με την ψήφο μας, ότι σε ζητήματα Εθνικού ενδιαφέροντος και οι 300 Βουλευτές φοράμε τη φανέλα της Εθνικής Ελλάδος.

Σας ευχαριστώ, πολύ.

**ΒΑΣΙΛΕΙΟΣ (Λάκης) ΒΑΣΙΛΕΙΑΔΗΣ (Αντιπρόεδρος της Επιτροπής):** Ευχαριστούμε πολύ. Τον λόγο έχει ο Εισηγητής της Μειοψηφίας, ο κ. Γεώργιος Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ (Εισηγητής της Μειοψηφίας):** Ευχαριστώ, κύριε Πρόεδρε. Να ευχηθώ κι εγώ όπως ο κύριος συνάδελφος ο κ. Καράογλου, καλή επιτυχία στο Προεδρείο στη θητεία του και βεβαίως, στον φίλο τον κ. Καλαφάτη, καλή επιτυχία στο έργο του, στο κρίσιμο Υπουργείο, το Υπουργείο Ανάπτυξης.

Υποθέτω, κ. Καλαφάτη, ότι εσείς δεν συμμετείχατε και είναι σε εξέλιξη αυτή η σύσκεψη. Βρισκόμαστε όλοι σε αγωνία να μάθουμε τι γίνεται με τα περίφημα μέτρα που πιθανόν θα λάβει η Κυβέρνηση, αν θα λάβει η Κυβέρνηση, μπροστά στη λαίλαπα με τους δασμούς του νέου «Πλανητάρχη», που έχουνε έρθει ως καταιγίδα κυριολεκτικώς. Αντιλαμβάνομαι βέβαια, ότι η χώρα μας έχει και λόγους που θα μπορούσαν να την κάνουν να διατηρήσει μια αισιοδοξία, τουλάχιστον σε σχέση με τα προϊόντα που εξάγουμε στην Αμερική και δεν παράγονται στην Αμερική, το σημειώνω αυτό. Είναι μια ιδιαιτερότητα, που θα έπρεπε να την δούμε, θα αναμείνουμε βέβαια, να δούμε την εξέλιξη της σημερινής συνεδρίασης του ( ΜΜ) Υπουργικού Συμβουλίου.

Τώρα στο νομοσχέδιο που συζητάμε σήμερα, την Κύρωση του Μνημονίου, είναι ένα τυπικό μνημόνιο με αποτέλεσμα της Συμφωνίας της Οικονομικής και Τεχνολογικής Συνεργασίας μεταξύ των Κυβερνήσεων των δύο χωρών. Υπογράφτηκε το 1986 από τη Συμφωνία με Κυβέρνηση ΠΑΣΟΚ που βλέπαμε από τότε την αναγκαιότητα της Ανάπτυξης της, της συνεργασίας, στο επίπεδο της Καινοτομίας και της Τεχνολογίας και βλέπαμε παραλλήλως ότι η Σαουδική Αραβία είναι μια χώρα που θα ανέβει σε αυτόν τον τομέα.

Είναι, λοιπόν, προφανές ότι θα στηρίξουμε αυτό το Μνημόνιο επί της Αρχής, είμαστε θετικοί και θα το υπερψηφίσουμε. Τώρα ως προς τις διατάξεις του Μνημονίου, παρά τη θετική βάση που υπάρχει, υπάρχουν ορισμένα σημεία που κρίνουμε ότι θα μπορούσαν να βελτιωθούν ειδικά σε επίπεδο στρατηγικής στόχευσης και επιχειρησιακής υλοποίησης και ταυτόχρονα αποτελούν και σημείο κριτικής. Έχοντας μάλιστα υπόψη ότι το ίδιο το Μνημόνιο προβλέπει διαδικασία τροποποίησης τους στο μέλλον και να το κρατήσουμε αυτό και να το δούμε πιο συγκεκριμένα.

Με τις Διατάξεις στο Μνημόνιο δεν έχει δεσμευτικό χαρακτήρα, δεν δεσμεύει κάπου για το τι πρέπει να κάνουνε τα Μέρη που συμβάλλονται σε αυτό. Και αυτό η έλλειψη, δηλαδή, της δεσμευτικότητας το καθιστά πιο αδύναμο και μπορεί να εξελίξει την προσέγγιση των δύο χωρών σε επίπεδο αδιαφορίας.

Το δεύτερο που θέλω να παρατηρήσω είναι ότι δεν εξειδικεύει επιστημονικούς τομείς κοινού ενδιαφέροντος και δεν εξειδικεύεται σε συγκεκριμένους τομείς προτεραιότητας, επιστημονικούς τομείς αιχμής για παράδειγμα. Την Τεχνητή Νοημοσύνη, τις Ανανεώσιμες πηγές ενέργειας και άλλα. Κάτι που θα μπορούσε να ενισχύσει τη στρατηγική στόχευση του Μνημονίου.

Τρίτον, υπάρχει απουσία Ρητρών Αξιολόγησης ή αποτίμησης δεν προβλέπεται κάποιο Σύστημα να αξιολογήσουμε πώς πάει αυτό το Μνημόνιο, εξελίσσεται γίνεται κάτι; Αυτά τα ωραία που είπε ο κ. Καράογλου γίνονται; Παίρνουν σάρκα και οστά;

Τέταρτον, η αοριστία στη χρηματοδότηση η αρχή της αμοιβαίας κάλυψης εξόδων είναι πολύ γενική, χωρίς σαφείς μηχανισμούς ή χρηματοδοτικά εργαλεία.

Πέμπτον, είναι γενικόλογη η πρόβλεψη της επίλυσης των διαφορών, η επίλυση μέσω διαβουλεύσεων είναι ασαφείς και χωρίς θεσμικό μηχανισμό διαιτησίας ή διαμεσολάβησης.

Έκτον, η αξιοποίηση των αποτελεσμάτων περιορίζεται σε γενικές Αρχές προστασίας της πνευματικής ιδιοκτησίας και τίποτα παραπάνω. Έβδομο, η συμμετοχή ερευνητικών και πανεπιστημιακών ιδρυμάτων, καθώς και της βιομηχανίας δεν αποτυπώνεται ρητά. Υπάρχουν και άλλα που θα μπορούσα να προσθέσω και επιφυλάσσομαι κατά τη συζήτηση στην Ολομέλεια, να αναφερθώ σε αυτά.

Ωστόσο θα επαναλάβω ότι εμείς προσεγγίζουμε θετικά το συγκεκριμένο Μνημόνιο. Θα ήθελα όμως κύριε Υφυπουργέ και αν θέλετε να το σημειώσετε, να μου πείτε, γιατί δεν κατάφερα να το βρω, δηλαδή. Αν από το 1986 που υπογράφηκε η Συμφωνία Συνεργασίας των δύο χωρών μέχρι σήμερα, έχουν υπογραφεί άλλα Μνημόνια;

Αν αυτό, δηλαδή, αποτελεί μία ανανέωση προηγούμενων μνημονίων; Γιατί υπογράφουμε το 1986 μια Συμφωνία και τώρα έχουμε 2024.

Τι έγινε αυτή τη Συμφωνία ήτανε γράμμα χωρίς σάρκα και οστά; Μήπως υπογράψανε άλλα Μνημόνια; Τι έγινε με αυτά τα Μνημόνια Συνεργασίας;

Είχανε κάποιο αποτέλεσμα; Αν έχετε την καλοσύνη θα το θέλαμε, γιατί έχει σημασία να το ξέρουμε αυτό.

Ευχαριστώ κύριε Πρόεδρε.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής):** Ευχαριστούμε πολύ. Τον λόγο τώρα έχει η κυρία Αφροδίτη Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΟΣ»):** Ευχαριστώ κύριε Πρόεδρε. Συζητάμε, λοιπόν, σήμερα ένα μνημόνιο κατανόησης (MOU) μεταξύ Σαουδικής Αραβίας και Ελλάδας για την επιστημονική και τεχνολογική συνεργασία διάρκειας πέντε ετών με δικαίωμα ανανέωσης. Εδώ, μια σύντομη ερώτηση τυπικού χαρακτήρα, δεν είναι το κρίσιμο, υπογράφει από τη μια μεριά η ΓΓΕΚ και από την άλλη «η Πόλη για την Επιστήμη και Τεχνολογία Βασιλιάς Αμπντουλαζίζ», αλλά οι υπογράφοντες είναι από τη μεριά της Σαουδικής Αραβίας, ο πρόεδρος της Πόλης, ενώ από την μεριά της ΓΓΕΚ ο Υπουργός Ανάπτυξης. Μια ερώτηση, έτσι για να καταλάβουμε λίγο τη λογική. Γιατί σε τόσο υψηλό επίπεδο υπογράφεται από τη μεριά της Ελλάδας και όχι ούτε καν από τον Υφυπουργό που προΐστατο τότε της ΓΓΕΚ ή από τον τότε Γενικό Γραμματέα της ΓΓΕΚ, που θα ήταν το αντίστοιχο;

Τώρα επί της αρχής, το Κόμμα μας επιδιώκει και διεκδικεί αμοιβαίες και επωφελείς σχέσεις με τους λαούς όλου του κόσμου στα πλαίσια Συμφωνιών, Συμβάσεων κτλ. Βέβαια στις σημερινές συνθήκες που στο «τιμόνι» της κάθε χώρας βρίσκονται οι αστικές τάξεις, η αμοιβαία επωφελείς σχέσεις αφορούν κατ’ αρχήν και κατ’ αρχάς αυτές και όχι τους λαούς τους, ιδιαίτερα σήμερα που η καπιταλιστική οικονομία έχει περάσει σε ρυθμούς πολεμικής οικονομίας και προετοιμάζεται πολεμικά σε όλα τα επίπεδα. Αμοιβαία επωφελής συμφωνία για αστικές τάξεις σημαίνει ότι οι λαοί θα «ματώσουν» είτε κυριολεκτικά είτε μεταφορικά, δηλαδή είτε στα πεδία των μαχών είτε μέσω φορολογίας, χαμηλών μισθών, χαμηλών δαπανών για την παιδεία για την υγεία κτλ. Τώρα στην περίπτωση της Σαουδικής Αραβίας, εδώ έχουμε ένα χαρακτηριστικό παράδειγμα όπου το κριτήριο για τη δημοκρατικότητα ή μη ενός καθεστώτος ή ενός κράτους είναι η ευθυγράμμιση του με τους σχεδιασμούς των ιμπεριαλιστικών Οργανισμών όπως το ΝΑΤΟ ή η Ευρωπαϊκή Ένωση και εδώ πάνε περίπατο και τα περί κράτους δικαίου της Ευρωπαϊκής Ένωσης και θεμελιωδών αξιών κτλ. Γιατί όπως γνωρίζουμε, η Σαουδική Αραβία είναι ένα κράτος με ρεκόρ θανατικών εκτελέσεων και πολιτικών αντιπάλων, να μην ξεχάσουμε την υπόθεση Κασόγκι και τη φρικτή δολοφονία του σε άλλη χώρα μάλιστα, το 2018. Να μην ξεχάσουμε τις διάφορες Εκθέσεις, όπως είναι η Έκθεση της Επιτροπής Δικαιωμάτων του Παιδιού του ΟΗΕ σύμφωνα με την οποία η ζωή των παιδιών στη Σαουδική Αραβία είναι μια πραγματική κόλαση καθώς η μεταχείρισή τους γίνεται με μεσαιωνικές πρακτικές και σε συνθήκες θρησκευτικού φανατισμού. Να πούμε ότι η Σαουδαραβική νομοθεσία επιτρέπει ακόμα και τον λιθοβολισμό, τον ακρωτηριασμό και τη μαστίγωση παιδιών. Οι έφηβοι άνω των 15 ετών δικάζονται σαν ενήλικες και μπορούν να καταδικαστούν σε θάνατο. Έχουμε μάλιστα δήλωση του επικεφαλής της Σαουδαραβικής Επιτροπής Ανθρωπίνων Δικαιωμάτων που δήλωσε στην Επιτροπή του ΟΗΕ που εξέδωσε αυτή την Έκθεση, ότι η Σαρία δηλαδή ο ισλαμικός νόμος είναι πάνω από οποιονδήποτε άλλο νόμο και σύμβαση συμπεριλαμβανομένης και αυτής για τα δικαιώματα του παιδιού. Γνωστή είναι και η μεταχείριση των γυναικών από το καθεστώς της Σαουδικής Αραβίας, όπου το κράτος εκεί εξακολουθεί να μην αναγνωρίζει τα κορίτσια ως πολίτες με πλήρη δικαιώματα και κάνει σοβαρές διακρίσεις σε βάρος τους νομικά και πρακτικά, ενώ τους επιβάλλει ένα σύστημα ανδρικής κηδεμονίας, αυτά είναι από την Έκθεση, δεν είναι δικά μας.

Είναι, λοιπόν, τεράστια η υποκρισία των ιμπεριαλιστικών χωρών της Δύσης που κάνουν τα στραβά μάτια ή ξεπλένουν την παραβίαση στοιχειωδών ανθρωπίνων δικαιωμάτων στη Σαουδική Αραβία την ώρα που με το ίδιο πρόσχημα εξαπολύουν επεμβάσεις σε άλλες μη σύμμαχες χώρες και εδώ να θυμίσουμε ότι για παράδειγμα στην επέμβαση στη Συρία ενάντια, όπως λέγανε, στο καθεστώς του Άσαντ, είχε πρωτοστατήσει η Σαουδική Αραβία. Έτσι λοιπόν στη Συμφωνία που συζητάμε το αντισυμβαλλόμενο μέρος είναι ένα μεσαιωνικό σκοταδιστικό κράτος που δολοφονεί το λαό της Υεμένης, πρωταγωνιστεί στην κατάφωρη παραβίαση στοιχειωδών ανθρωπίνων δικαιωμάτων ιδιαίτερα γυναικών και παιδιών. Τώρα βέβαια από την άλλη η Σαουδική Αραβία είναι στρατηγικός σύμμαχος και των ΗΠΑ και της Ευρωπαϊκής Ένωσης και του ΝΑΤΟ και φυσικά της Ελλάδας που εμπλέκεται σε όλους αυτούς τους Οργανισμούς. Εκεί στη Σαουδική Αραβία έχει στείλει από το 2021 η κυβέρνηση της Νέας Δημοκρατίας την συστοιχία πυραύλων Patriot που ο λαός μας έχει χρυσοπληρώσει και τότε υποτίθεται αγοράστηκε γιατί ήταν απαραίτητη για την άμυνα της χώρας και αυτή τη στιγμή μαζί με δεκάδες στελέχη των Ενόπλων Δυνάμεων φυλάει τις εγκαταστάσεις της Aramco και μάλιστα η σχετική Συμφωνία νομίζω ανανεώθηκε πρόσφατα.

Επίσης, έχουμε συνεκπαιδεύσεις των πιλότων της Σαουδικής Αραβίας με Έλληνες πιλότους. Βέβαια, για να μην είμαστε άδικοι, επί κυβέρνησης ΣΥΡΙΖΑ ξεκίνησαν οι δοσοληψίες στρατιωτικού υλικού και με ενδιαφέρον θα ακούσουμε και την απάντηση για το πώς αλλιώς έχει, με ποιους άλλους τρόπους έχει υλοποιηθεί η Συμφωνία με τη Σαουδική Αραβία, που υπεγράφη το 1987, από την κυβέρνηση του ΠΑΣΟΚ, τότε.

Όλα αυτά, όμως, καθιστούν τη χώρα μας και το λαό μας συνένοχο στα εγκλήματα που διαπράττει το καθεστώς του Ριάντ. Βέβαια, πρέπει να λάβουμε υπόψη μας και τις σημερινές συνθήκες, γιατί, προκειμένου να τοποθετηθούμε επί μιας Σύμβασης, πρέπει να λαμβάνουμε υπόψη μας και τη γεωπολιτική συγκυρία και τις συνθήκες που επικρατούν στη χώρα με την οποία πρόκειται να υπογραφεί η Σύμβαση και τις οποίες μόλις περιέγραψα και βέβαια, το ίδιο το αντικείμενο της Σύμβασης.

Όσον αφορά τώρα τα γεωπολιτικά, πέρα από το ότι η Σαουδική Αραβία είναι στρατηγικός σύμμαχος της Ευρωπαϊκής Ένωσης και του ΝΑΤΟ, στην παρούσα φάση η Σαουδική Αραβία και ενώ η σφαγή του παλαιστινιακού Λαού από το κράτος του Ισραήλ είναι -υπό εξέλιξη- σε πλήρη εξέλιξη, παζαρεύει για αναβαθμισμένες στρατηγικές σχέσεις με τις ΗΠΑ και εξομάλυνση των σχέσεών της με το Ισραήλ. Βέβαια, δηλώνει ότι τάσσεται σταθερά και αταλάντευτα υπέρ της ίδρυσης Παλαιστινιακού Κράτους στα σύνορα του 1967, με πρωτεύουσα την ανατολική Ιερουσαλήμ.

Λαμβάνοντας υπόψη όλα αυτά, πάμε να δούμε λίγο και το ίδιο το αντικείμενο και το περιεχόμενο της Σύμβασης. Η συνεργασία με ένα τέτοιο κράτος, σε μια τέτοια περίοδο σφοδρών ανταγωνισμών και πολεμικών συγκρούσεων, η συνεργασία στον τομέα της έρευνας και της τεχνολογίας δεν προμηνύει φυσικά τίποτα καλό, ούτε για την , ούτε για τους ερευνητές, ούτε για τους λαούς.

Ενδεικτικά, η Συμφωνία προβλέπει και ανταλλαγές ερευνητών και κοινή χρήση επιστημονικού εξοπλισμού και υποδομών, κοινές διοργανώσεις, ανταλλαγή πληροφοριών κτλ.. Ειδικά σήμερα, όταν η διακηρυγμένη στρατηγική της Ευρωπαϊκής Ένωσης και άρα και της χώρας μας, στον τομέα της έρευνας και της καινοτομίας είναι η στροφή στην πολεμική καινοτομία, αυτό το βλέπουμε και στις εκθέσεις, σε όλες τις εκθέσεις, όπως Λέτα, Ντράγκι, Νινιίστο, που συμπεριλαμβάνονται και στη λευκή βίβλο, προκειμένου να στηριχθεί αυτή ακριβώς η πολεμική οικονομία και η υπεράσπιση των συμφερόντων των ευρωπαϊκών μονοπωλίων έναντι των ανταγωνιστών τους, δυτικών και ανατολικών, ακόμα και με πόλεμο αν χρειαστεί, αυτή λοιπόν τη στιγμή σε επίπεδο Ευρωπαϊκής Ένωσης δρομολογούνται τεράστια ποσά προς την πολεμική οικονομία. Τα 800 δις, είναι η πιο πρόσφατη εκτίμηση.

Αυτά τα ποσά αφαιρούνται από άλλες σημαντικές κρίσιμες ανάγκες και από άλλα εργαλεία. Ταυτόχρονα, δημιουργούνται νέα χρηματοδοτικά εργαλεία και πλαίσια στήριξης της έρευνας και της καινοτομίας, όπως λέγεται, όπως είναι το ΕDF. Εδώ, στην Ελλάδα, έχουμε νέα οικοσυστήματα καινοτομίας, όπως είναι το ΕΛΚΑΚ, το Κέντρο Αμυντικής Καινοτομίας, με έμφαση στα συστήματα διττής χρήσης.

Όλα αυτά έχουν στόχο να υποτάξουν το μεγαλύτερο μέρος της ερευνητικής δραστηριότητας σε πολεμικές προδιαγραφές και ταυτόχρονα να απεντάξουν άλλα αντικείμενα καταδικάζοντας σε μαρασμό όσα δεν μπορεί να υπαχθούν σε αυτές τις προδιαγραφές.

Αυτό, είναι, λοιπόν, το πλαίσιο, μέσα στο οποίο θα γίνεται η συνεργασία σ’ αυτό τον τομέα, σύμφωνα με τη Σύμβαση αυτή. Σε αυτό το πλαίσιο είναι, για παράδειγμα, εξόχως προβληματικό το άρθρο 7, που εμποδίζει πρακτικά την ακαδημαϊκή ελευθερία και δεσμεύει τους παραγωγούς της γνώσης, με κριτήριο τους γεωπολιτικούς συσχετισμούς.

Για μας είναι ξεκάθαρο ότι η έρευνα για το ΝΑΤΟ δεν έχει καμία σχέση με την άμυνα της χώρας. Η πολεμική καινοτομία αφορά ξεκάθαρα, και ξεκαθαρίζει πια αυτό μέρα με τη μέρα με δηλώσεις της Κυβέρνησης, στην ανάπτυξη πολεμικών συστημάτων με εξαγωγικό προσανατολισμό και νατοϊκές προδιαγραφές, ώστε να πειστούν να βάλουν τα λεφτά τους οι ιδιώτες και να έχουν κέρδη από τις πωλήσεις.

Μόνο που τα όπλα δεν φτιάχνονται για να μπουν στο ράφι. Η άμεση, λοιπόν, ή έμμεση εμπλοκή της χώρας μας στα θέατρα του πολέμου, η συμμετοχή σε εγκλήματα, όπως η Γενοκτονία του Παλαιστινιακού Λαού και το πλιάτσικο στην Ουκρανία, ντροπιάζει τον λαό μας και τον εκθέτει σε σοβαρούς κινδύνους. Σε μια εποχή που η επιστήμη και η έρευνα έχει όλο και μεγαλύτερη συμβολή ως δύναμη παραγωγής στην κοινωνία, απαιτείται μια άλλη δομή της οικονομίας και της κοινωνίας για ισόμετρη ανάπτυξη της έρευνας, με κριτήριο τις κοινωνικές ανάγκες σήμερα και στο μέλλον. Και αυτό είναι κάτι που δεν διασφαλίζεται όχι μόνο από τη σύμβαση αυτή, αλλά από τη σημερινή στρατηγική στον τομέα της έρευνας.

Είμαστε, λοιπόν, αντίθετοι σε οποιαδήποτε πολιτική, οποιαδήποτε Συμφωνία, θέτει τους ερευνητές και τις ερευνητικές υποδομές της χώρας στην υπηρεσία ιμπεριαλιστικών πολέμων.

Μια διευκρινιστική τώρα ερώτηση για το άρθρο 11, σύμφωνα με το οποίο το υπό κύρωση Μνημόνιο δεν επηρεάζει τα δικαιώματα και τις υποχρεώσεις που απορρέουν από άλλες πηγές του Διεθνούς Δικαίου, συμπεριλαμβανομένου και του Δικαίου της Ε.Ε.. Εδώ έχουμε την εξής ερώτηση, τι γίνεται σε περίπτωση σύγκρουσης συμφερόντων; Η διατύπωση αυτή, έτσι όπως είναι, εξασφαλίζει, ότι σε περίπτωση σύγκρουσης συμφερόντων υπερισχύει το Διεθνές Ευρωπαϊκό Δίκαιο, ή είναι θέμα επίλυσης διμερούς μεταξύ των δύο μερών και υπάρχει μηχανισμός επίλυσης διαφορών σε περίπτωση σύγκρουσης συμφερόντων;

Τέλος, επειδή είναι εδώ ο κ. Καλαφάτης και είναι η πρώτη φορά που έχουμε την τιμή να συναντιόμαστε, θέλω να ρωτήσω το εξής: Σε σχέση με τα χρηματοδοτικά προγράμματα για την έρευνα από το Ταμείο Ανάκαμψης, τα προγράμματα «Εμπιστοσύνη στ’ Αστέρια μας» και «Συμπράξεις Ερευνητικής Αριστείας», τι γίνεται ακριβώς εκεί πέρα; Ο ερευνητικός κόσμος είναι ξέρετε ανάστατος, επί ένα χρόνο, πραγματικά κατέβαλαν τεράστιες προσπάθειες να γράψουν αυτές τις προτάσεις, υπεβλήθησαν εδώ και μήνες, σχεδόν ένα χρόνο, περιμένουν τα αποτελέσματα τόσον καιρό, βγήκαν για τις συμπράξεις, μόλις πρόσφατα βγήκαν τα αποτελέσματα μετά τις ενστάσεις και ακόμα δεν έχουν ενεργοποιηθεί επί της ουσίας, τα αστέρια ακόμα δεν έχουν αποτελέσματα, εννοώ το πρόγραμμα «Εμπιστοσύνη στ’ Αστέρια μας», τέλος του 2025 τελειώνει η προθεσμία για να αντληθούν αυτοί οι πόροι. Το ερώτημα, λοιπόν, είναι, τι προβλέπεται να κάνετε, τι θα κάνετε, προκειμένου να ολοκληρωθεί άμεσα η αξιολόγηση και να αρχίσουν οι ερευνητές να εργάζονται στα πλαίσια αυτών των έργων;

Ξέρετε, είναι ένα μεγάλο ζήτημα η χρηματοδότηση, δεν φτάνει η χρηματοδότηση του ερευνητικού έργου στη χώρα μας. Δεν φτάνει που οι προσκλήσεις είναι σποραδικές, χωρίς κανένα σύστημα, χωρίς κανένα προγραμματισμό, βγαίνουν μια στις τόσες, τότε πέφτουν όλοι επάνω, εκατοντάδες προτάσεις υποβάλλονται σε κάθε πρόσκληση και δικαιολογημένα με αυτή τη λιτότητα να το πω ευγενικά που έχει επιβληθεί και όταν βγαίνουν υπάρχουν μύρια όσα προβλήματα, που έχουν να κάνουν και με τον τρόπο αξιολόγησης και με τα αποτελέσματα της αξιολόγησης και τελικά πάντα είναι πάρα πολύ λίγος ο χρόνος προκειμένου να ολοκληρωθεί σωστά το προτεινόμενο έργο και στο μεταξύ, ξέρετε, μετά από ένα χρόνο έχει φύγει κόσμος, έχουν αλλάξει οι δουλειές, έχει αλλάξει η ίδια η επιστήμη. Για όλα αυτά θα θέλαμε μια πρώτη απάντηση.

Ευχαριστώ πολύ.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής):** Το λόγο έχει ο κ. Φωτόπουλος

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ):** Σας ευχαριστώ, κύριε Πρόεδρε. Ερχόμαστε σήμερα να συζητήσουμε την Κύρωση του Μνημονίου Κατανόησης μεταξύ της Ελληνικής Δημοκρατίας και του Βασιλείου της Σαουδικής Αραβίας. Αυτό το οποίο έχουμε εμείς να παρατηρήσουμε είναι, ότι η κυβέρνηση, επί της ουσίας, στη προσπάθειά της να αποδείξει ότι κάνει έργο, φέρνει για Κύρωση Διμερείς Συμφωνίες οι οποίες έχουν από ελάχιστο έως καθόλου ενδιαφέρον.

Η Ελληνική Κυβέρνηση, όπως είπαν και προηγούμενοι συνάδελφοι, από το 2021, έστειλε μία συστοιχία αντιαεροπορικών πυραύλων «Patriot» στη Σαουδική Αραβία, για να φυλάει τις πετρελαιοπηγές. Ξέρετε, οι «Patriot», δεν είναι αμελητέα ποσότητα, δεν είναι κάτι το οποίο περίσσευε στο ελληνικό οπλοστάσιο, δεν είναι κάτι το οποίο δεν το έχει πληρώσει από την τσέπη του ο Έλληνας φορολογούμενος. Θα περίμενε κανείς, λοιπόν, όταν δίνεις κάτι, αντίστοιχα να λαμβάνεις. Οι διεθνείς σχέσεις και οι διμερείς σχέσεις, δεν είναι ούτε ευχολόγια ούτε βασίζονται στο διεθνές δίκαιο, όπως κατά καιρούς ακούμε, είναι συμφέροντα, τα οποία τέμνονται και για τα οποία θα πρέπει να λαμβάνουμε υπ’ όψιν μας.

Από εκεί και πέρα, οι συμφωνίες, οι οποίες υπογράφηκαν μεταξύ της Ελληνικής Κυβέρνησης και της Κυβέρνησης του Βασιλείου της Σαουδικής Αραβίας, το 2022, για 4 δισ., δεν ξέρουμε τι έχουν αποδώσει, δεν έχουμε χειροπιαστά αποτελέσματα και δεν έχουμε και πληροφορίες.

Θα θέλαμε, κύριε Υπουργέ, να μας πείτε αυτές οι συμφωνίες σε ποιο στάδιο βρίσκονται και αν έχουμε χειροπιαστά αποτελέσματα;

Αντίστοιχα και αντίθετα, η Τουρκία, η οποία είχε τις χειριστές σχέσεις, μετά το 2011, με τη δολοφονία του Χασόγκτζι, έχει καταφέρει τα τελευταία χρόνια να έχει αποκαταστήσει αυτές τις σχέσεις, με τις όποιες συγκρούσεις έχει με το Βασιλιά της Σαουδικής Αραβίας, εξαιτίας του γεγονότος ότι προσπαθεί ο καθένας για τους δικούς του λόγους να επιβληθεί στην περιοχή. Παρόλα αυτά, το 2022 και το 2023, έκλεισε μεγάλες συμφωνίες για συμπαραγωγή Drones στο Βασίλειο της Σαουδικής Αραβίας. Ήδη, για το 2025, οι συμφωνίες σε αμυντικό υλικό αναμένεται να ξεπεράσουν τα 6 δισ. ευρώ.

Άρα, αυτό, το οποίο θέλω να πω είναι ότι καλό είναι τα ευχολόγια, καλό είναι να ερχόμαστε στη Βουλή και να συζητάμε γενικά και αόριστα για διμερείς σχέσεις, όμως, στο τέλος της ημέρας, είναι το τι καταλήγει στα χρήματα του Ελληνικού Δημοσίου, τι από αυτά θα ωφελήσει τον Έλληνα φορολογούμενο.

Λεπτομέρειες σχετικά με τη Συμφωνία, θα πούμε και αύριο.

Σαφώς και η Σαουδική Αραβία, δεν είναι ένα κράτος, το οποίο μπορείς εύκολα να το προσπεράσεις, επαναλαμβάνω, παρά τις όποιες διαφορές θρησκευτικές ή κουλτούρας. Είναι μία χώρα, η οποία έχει μεγάλη επιρροή και είναι ηγέτιδα δύναμης στο σουνιτικό ισλάμ, αλλά στο τέλος της ημέρας, θέλουμε και εμείς να ξέρουμε τι έχει κερδίσει ο Έλληνας φορολογούμενος από αυτές τις συμφωνίες.

Σας ευχαριστούμε.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής):** Ευχαριστούμε πολύ. Ο κ. Καζαμίας Αλέξανδρος, Ειδικός Αγορητής της Κ.Ο. «ΠΛΕΥΣΗΣ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», έχει ζητήσει να προηγηθεί λόγω μιας σημαντικής υποχρέωσης την οποία έχει.

Θα ήθελα να ρωτήσω, αν συμφωνεί η κυρία Πέρκα και ο κ. Βρεττός;

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Συμφωνώ, κύριε Πρόεδρε.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Συμφωνώ, κύριε Πρόεδρε.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής):** Σας ευχαριστώ πολύ. Κύριε Καζαμίας, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗΣ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

Ευχαριστώ και τους συναδέλφους που μου παραχώρησαν τη θέση τους.

Το μνημόνιο συνεργασίας, η διεθνής αυτή Σύμβαση, που έχουμε σήμερα μπροστά μας ανάμεσα στην Ελλάδα και έναν κρατικό, δημόσιο φορέα στη Σαουδική Αραβία, όχι ανάμεσα στην Ελλάδα και την ίδια την κυβέρνηση της Σαουδικής Αραβίας, είναι άλλη μία κακή Συμφωνία που έρχεται προς κύρωση στη Βουλή το τελευταίο διάστημα ανάμεσα στην Ελλάδα και στο Βασίλειο της Σαουδικής Αραβίας. Λέμε ότι είναι κακή Συμφωνία, διότι οι σχέσεις της χώρας με τη Σαουδική Αραβία έχουν, κατά την άποψη της «Πλεύσης Ελευθερίας», ύπαρξη ιδιαιτέρως προβληματικές και θα εξηγήσω σε λίγο γιατί. Και δυστυχώς, δεν παύουν να έρχονται αυτές οι Συμφωνίες, οι οποίες σε μεγάλο βαθμό βρίσκονται στα χαρτιά, είναι ασαφείς, αλλά το σοβαρότερο πρόβλημα, είναι ότι λαμβάνουν χώρα ανάμεσα στην Ελλάδα και σε ένα κράτος το οποίο παίζει έναν πολύ αρνητικό ρόλο στην περιοχή της Μέσης Ανατολής και στην Ανατολική Μεσόγειο.

Θα πρέπει, καταρχήν, να επισημάνω ότι η Συμφωνία αυτή υπεγράφη στις 26 Ιουλίου του 2022, έρχεται δηλαδή, σήμερα με καθυστέρηση 3 ετών. Στις 26 Ιουλίου του 2022, αυτό που συνέβη και αυτός είναι ο λόγος για τον οποίο είχαμε την περασμένη εβδομάδα μια άλλη Σύμβαση με τη Σαουδική Αραβία στο πεδίο της υγείας, είναι ότι επισκέφτηκε την Αθήνα ο πρίγκιπας του θρόνου, Μοχάμεντ Μπιν Σαλμάν και έφερε μαζί του μία αποστολή, η οποία υπέγραψε μια σειρά από συμβάσεις ύψους τότε, που διαφημίζονταν στον φιλοκυβερνητικό τύπο, 4 δισεκατομμυρίων ευρώ. Δεν ξέρουμε ούτε από πού προέρχονται αυτά τα 4 δισεκατομμύρια ευρώ που αναφέρει ο τύπος και, βεβαίως, ο τύπος βασιζόταν σε κυβερνητικές πηγές, όταν το ανακοίνωνε αυτό, ούτε που πρόκειται να πάνε.

Η συγκεκριμένη συμφωνία, το μνημόνιο συνεργασίας αυτό, είναι ανάμεσα στο δικό μας Υπουργείο Ανάπτυξης και Επενδύσεων. Υπεγράφη από τον τότε Υπουργό, κύριο Γεωργιάδη, και στον Πρόεδρο, εκ μέρους Σαουδικής Αραβίας, της πόλης για την επιστήμη και την τεχνολογία, Βασιλιάς Αμπντουλ Αζίζ. Υπάρχει με άλλα λόγια ένα ετεροβαρής στοιχείο στη συμφωνία αυτή. Δεν είναι ανάμεσα σε Υπουργό και Υπουργό. Και αυτό ήδη μας προβληματίζει διότι είναι χαρακτηριστικό του είδους των διμερών σχέσεων που αναπτύσσει τα τελευταία χρόνια η χώρα μας με την Σαουδική Αραβία.

Και εδώ, πρέπει να πω ότι αυτές οι σχέσεις αναβαθμίστηκαν, κατ’ αρχήν από την κυβέρνηση ΣΥ.ΡΙΖ.Α. – ΑΝ.ΕΛ. και με πρωτοβουλίες του πρώην Υπουργού Εθνικής Άμυνας Πάνου Καμμένου, και συνεχίζονται με ακόμη μεγαλύτερη ταχύτητα από την κυβέρνηση Μητσοτάκη τα τελευταία χρόνια.

Το 2022, όταν ο Πρίγκιπας του Θρόνου της Σαουδικής Αραβίας επισκέφθηκε την Αθήνα, ήταν για 4 χρόνια αποκλεισμένος από τον δυτικό κόσμο. Λίγες μέρες πριν, τον είχε επισκεφθεί για πρώτη φορά ως Πρόεδρος των Ηνωμένων Πολιτειών Τζο Μπάιντεν, ο οποίος αρνιόταν να τον επισκεφθεί από τότε που εξελέγη πρόεδρος, διότι η Σαουδική Αραβία είχε παίξει πάρα πολύ αρνητικό ρόλο, όχι μόνο στο γενικότερο τοπίο των ανθρωπίνων δικαιωμάτων, αλλά στην περίπτωση της δολοφονίας του δημοσιογράφου της Ουάσιγκτον Ποστ, Τζαμάλ Χασόγκτζι στην Τουρκία. Και οι Ηνωμένες Πολιτείες κι ο Πρόεδρος της αρνούνταν να συναντηθούν με τον Πρίγκιπα του Θρόνου, Μοχάμεντ Μπιν Σαλμάν, διότι θεωρούσαν ότι είναι άμεσα υπεύθυνος για την δολοφονία αυτή.

Όταν συναντήθηκε μαζί του, λίγες μέρες πριν, ο Πρόεδρος Τζο Μπάιντεν, προτού υπογραφεί αυτό το μνημόνιο και προτού ο Πρίγκιπας Μπιν Σαλμάν επισκεφθεί την Αθήνα, ανακοίνωσε στον τύπο ότι έθεσε ως πρώτης προτεραιότητας θέμα την κατάσταση ανθρωπίνων δικαιωμάτων στη Σαουδική Αραβία.

Όταν συναντήθηκε λίγες μέρες μετά ο Πρίγκιπας του Θρόνου με την ηγεσία της Ελληνικής Κυβέρνησης και με τους Υπουργούς με τους οποίους υπέγραψε οι συμβάσεις αυτές, δεν του απευθύνθηκε καμία, μα καμία, ένσταση ή επιθυμία εκ μέρους της Ελληνικής Κυβέρνησης να βελτιωθεί η κατάσταση (…) παραβίαση των ανθρωπίνων δικαιωμάτων στη Σαουδική Αραβία.

Και αυτό, ήδη δείχνει τον τρόπο με τον οποίο προσεγγίζεται η Σαουδική Αραβία από την κυβέρνηση Μητσοτάκη, στο πλαίσιο μιας εξωτερικής πολιτικής η οποία δεν έχει καμία απολύτως ηθική διάσταση. και δεν την ενδιαφέρει.

Όταν ανέφερα τα ζητήματα αυτά, την περασμένη εβδομάδα, εκ μέρους της Πλεύσης Ελευθερίας στον τότε Υπουργό, ο οποίος υπέγραψε τη σύμβαση που έχουμε μπροστά μας, τότε Υπουργό Ανάπτυξης, τον κύριο Γεωργιάδη, και νυν Υπουργό Υγείας ο οποίος ήρθε να υποστηρίξει στη Βουλή την άλλη σύμβαση στον τομέα της υγείας που συζητήθηκε την περασμένη εβδομάδα, η απάντησή του ήταν ότι η Πλεύση Ελευθερίας δεν πρέπει να δίνει μαθήματα για τα ανθρώπινα δικαιώματα γιατί δεν ενδιαφέρεται για τα ανθρώπινα δικαιώματα. Δεν υπερασπίστηκε οποιαδήποτε ευαισθησία εκ μέρους της Κυβέρνησης για τα ανθρώπινα δικαιώματα στη Σαουδική Αραβία. Το μόνο που ήξερε να κάνει, το οποίο είναι χαρακτηριστικό του τρόπου με τον οποίο πολλοί Υπουργοί της Κυβέρνησης, φοβάμαι, συνηθίζουν είναι να εξαπολύουν κατηγορίες, στην περίπτωση του εντελώς ανυπόστατες με ψεύδη, για να αποφύγουν να εξηγήσουν τι κάνουν ενώπιον του ελληνικού λαού.

Ποιο είναι το ηθικό, ποια είναι η ηθική διάσταση, κύριε Καλαφάτη, που αφορά τον τρόπο με τον οποίο η Ελληνική Κυβέρνηση αναπτύσσει και αναβαθμίζει τις διμερείς της σχέσεις με τη Σαουδική Αραβία; Είναι ανύπαρκτη, και αυτό θεωρούμε ότι είναι ντροπιαστικό για την ελληνική εξωτερική πολιτική, ιδίως τη στιγμή που η πολιτική μας, παραδοσιακά από το 1974, εξαρτάται απολύτως από την εφαρμογή του Διεθνούς Δικαίου και της διεθνούς ηθικής στις σχέσεις με τα άλλα κράτη, διότι τα αιτήματα μας, και στην Κύπρο και στο Αιγαίο, βασίζονται στην εφαρμογή του Διεθνούς Δικαίου. Και έχουμε αναπτύξει μια αντίληψη διμερών συνεργασιών, η οποία βασίζεται στα πλέον κυνικά στοιχεία της εξέλιξης των σχέσεων ανάμεσα στα κράτη, στη Μέση Ανατολή.

Όσον αφορά τη Σαουδική Αραβία, έχουμε ένα κράτος το οποίο εφαρμόζει μια στενή ερμηνεία του ισλαμικού νόμου, της Σαρία, και αυτό οδηγεί σε εκατοντάδες αποκεφαλισμούς, αντιφρονούντων σε πολλές περιπτώσεις. Είχαμε περί τους διακόσιους το 2022 και άλλους τόσους αποκεφαλισμούς το 2023. Και αυτό καταδικάζεται μαζικά από όλες τις οργανώσεις ανθρωπίνων δικαιωμάτων. Και βεβαίως, η χώρα μας υποτίθεται ότι εφαρμόζει συμβάσεις ανθρωπίνων δικαιωμάτων, και του ΟΗΕ και της Ευρώπης, και πρέπει να είναι ευαισθητοποιημένη σε αυτά τα θέματα. Αλλά απ΄ ότι φαίνεται δεν είναι.

Επιπλέον, πρέπει να υπογραμμιστεί, ότι έχουμε και μία αμυντική συνεργασία με τη χώρα αυτή. Τον περασμένο Ιούλιο κύρωσε η Βουλή δύο συμβάσεις του Υπουργείου Εθνικής Άμυνας που ήρθαν πάλι με καθυστέρηση τριών και τεσσάρων ετών στη Βουλή προς κύρωση, οι οποίες αφορούσαν την εγκατάσταση ελληνικών στρατευμάτων στη Σαουδική Αραβία.

Η Σαουδική Αραβία είναι αναμεμειγμένη σε ένα βρώμικο πόλεμο στην Υεμένη. Η Υεμένη έχει εμφύλιο πόλεμο από το 2015 και η Σαουδική Αραβία παρεμβαίνει ως εξωτερική δύναμη, βομβαρδίζει εγκαταστάσεις στις οποίες προστατεύονται παιδιά, έχει βρεθεί σε μια μαύρη λίστα του ΟΗΕ όσον αφορά τα εγκλήματα πολέμου που διαπράττει.

Κι εμείς όχι μόνο δεν καταδικάζουμε αυτές τις πρακτικές, όχι μόνο δεν λέμε τίποτα για τα ανθρώπινα δικαιώματα και τον ρόλο της Σαουδικής Αραβίας όταν επισκέπτονται τη χώρα μας αξιωματούχοι της χώρας αυτής, αλλά στέλνουμε και στρατεύματα να το υποστηρίξουμε παραπάνω. Αυτή είναι η πολιτική της Κυβέρνησής σας. Έρχομαι τώρα στη σύμβαση αυτή, η οποία είναι τρομερά ασαφής και περίεργη σε πάρα πολλά επίπεδα. Καταρχήν, η σύμβαση αυτή έρχεται να κάνει λόγο για τεχνολογική συνεργασία, τη στιγμή που ήδη υπάρχει μία συμφωνία εδώ και 40 χρόνια οικονομικής και τεχνολογικής συνεργασίας ανάμεσα στη χώρα μας και τη Σαουδική Αραβία. Τι προσθέτει σε σχέση με τη σύμβαση που ήδη υπάρχει; Διαβάσαμε τη σύμβαση του 1986. Δεν προσθέτει απολύτως τίποτα. Απεναντίας, αυτή είναι πιο χαμηλού επιπέδου από αυτή που ήδη υπάρχει.

Δεύτερον. Οι αιτιολογικές εκθέσεις, κύριε Υφυπουργέ, τι λένε για τους λόγους για τους οποίους τα προηγούμενα 40 χρόνια εφαρμόστηκε ή δεν εφαρμόστηκε - γιατί πιστεύουμε ότι αυτό είναι που συμβαίνει - η σύμβαση της δεκαετίας του ’80; Απολύτως τίποτα. Αλλά, έτσι γράφετε τις αιτιολογικές εκθέσεις. Δεν σας νοιάζει να αιτιολογήσετε. Αφήνετε κενά και το αφήνετε στη φαντασία του καθένα να καταλάβει. Η δική μας φαντασία λέει ότι, στην πραγματικότητα, δεν εφαρμόζεται εδώ και δεκαετίες η σύμβαση της δεκαετίας του ‘80 και ότι έρχεστε τώρα να υπογράψετε μια σύμβαση στα χαρτιά, για να δείξετε ότι υπάρχει μια αναβάθμιση και αναθέρμανση των διμερών σχέσεων με τη Σαουδική Αραβία.

Δεν χρειαζόταν καθόλου αυτή η σύμβαση, διότι υπάρχει ήδη το πλαίσιο. Το πλαίσιο της προηγούμενης σύμβασης του 1986 είναι, επίσης και οικονομικό, ενώ αυτή είναι μόνο τεχνολογική. Είναι δηλαδή και στενότερης γκάμας, αλλά είναι και πιο χαμηλού επιπέδου, διότι από την πλευρά της Σαουδικής Αραβίας δεν έχουμε Υπουργό που να την υπογράφει.

 Έρχομαι τώρα στον φορέα της Σαουδικής Αραβίας, που είναι η πόλη για την επιστήμη και την τεχνολογία, με την επωνυμία «Βασιλιάς Αμπντουλαζίζ». Αυτή ειδικεύεται στην τεχνολογική έρευνα στους τομείς της πυρηνικής ενέργειας. Απ’ όσο γνωρίζουμε, δεν υπάρχει πρόθεση εκ μέρους της Κυβέρνησης να προχωρήσει σε ανάπτυξη της έρευνας και της τεχνολογίας στον τομέα της πυρηνικής ενέργειας. Ο φορέας της Σαουδικής Αραβίας με τον οποίο υπεγράφη σύμβαση, ειδικεύεται και σε άλλους τομείς, αλλά αυτός είναι ο κύριος τομέας στον οποίο ειδικεύεται.

Μπορείτε να μας ξεκαθαρίσετε τι ενδιαφέρον έχουμε εμείς με τον φορέα αυτόν, σε ποιους τομείς; Η σύμβαση η ίδια δεν λέει τίποτα. Αναφέρεται γενικόλογα σε τεχνολογική και επιστημονική συνεργασία σε διάφορους τομείς. Λέει, στην πραγματικότητα, ότι θα υπάρχουν επισκέψεις μία φορά κάθε δύο χρόνια από τις δύο χώρες και θα διοργανώνεται και ένα συνέδριο, ενδεχομένως. Άμα δούμε τον προϋπολογισμό που η Κυβέρνηση είναι έτοιμη να παράσχει για το συνέδριο αυτό, λέει ότι σε περίπτωση που η διοργάνωσή του πραγματοποιηθεί στη Σαουδική Αραβία, θα στοιχίζει 12.000 ευρώ. Μιλάμε για πολύ μικρής εμβέλειας συνέδρια και δεν ξέρουμε πόσο πραγματικά θα ωφελήσουν αυτά την έρευνα και την τεχνολογία στη χώρα μας. Θεωρούμε ότι με τέτοια ποσά και με τέτοιες γενικόλογες συμβάσεις, το όφελος θα είναι μηδαμινό.

Επιπλέον, όσον αφορά την αιτιολογική έκθεση που παρουσιάζει το Υπουργείο, στη σελίδα 22 στην αιτιολογική έκθεση – και θα τη δείξω για να την δει και ο φακός - υπάρχουν κουτιά που αφορούν τα οφέλη.

Σε μία έξαρση ειλικρίνειας, η κυβέρνηση κατάφερε να μη δείξει τίποτα όσον αφορά τα οφέλη αυτής της σύμβασης. Ξέρετε γιατί;

Γιατί δεν υπάρχουν.

Γι’ αυτό δεν τα δείχνει, το παραδέχεται και η ίδια η αιτιολογική έκθεση. Εκτός κι αν έχετε διαφορετική άποψη, κύριε Υφυπουργέ, οπότε θα πρέπει να μας εξηγήσετε γιατί δεν υπάρχει κανένα όφελος ενδεδειγμένο εδώ. Θα μπορούσαν να υπάρχουν οφέλη όσον αφορά την εξοικονόμηση χρόνου, τη μείωση δαπανών, την αύξηση εσόδων, μεγαλύτερη αποτελεσματικότητα, βελτίωση παρεχόμενων υπηρεσιών και ούτω καθεξής. Τίποτα από αυτά δεν φαίνεται να συμβαίνει από τη σύμβαση και θα πρέπει να σας συγχαρούμε εδώ για την ειλικρίνειά σας, παρόλο που νομίζουμε ότι στην πραγματικότητα πρόκειται για αβλεψία, για λάθος λόγω της προχειρότητας με την οποία προσεγγίζετε αυτές τις συμβάσεις και βεβαίως ο πραγματικός σκοπός δεν είναι να πραγματοποιηθεί μια συνεργασία στον τομέα της έρευνας και της τεχνολογίας, αλλά να δημιουργηθεί μια κίνηση στα χαρτιά που να δείχνει ότι αναβαθμίζονται κάπως οι σχέσεις.

Στο προτελευταίο άρθρο της σύμβασης, στο άρθρο 12, παράγραφος 2, αναφέρεται ότι αυτή η σύμβαση θα παραμείνει σε ισχύ για 5 χρόνια αλλά θα παρατείνεται αυτομάτως για περαιτέρω πενταετείς περιόδους εκτός κι αν ένα από τα μέρη γνωστοποιήσει στο άλλο γραπτώς ότι δεν θέλει να το κάνει αυτό. Αυτό σημαίνει ότι εμείς κυρώνουμε μια πενταετή σύμβαση σήμερα, αλλά οι κυβερνήσεις των δύο κρατών ερήμην της Βουλής – και εδώ υπάρχει ένα ζήτημα δημοκρατικού ελλείμματος και ελλείμματος ελέγχου από τους κοινοβουλευτικούς θεσμούς – με δική τους θέληση θα μπορούν να την ανανεώνουν εσαεί. Αυτό θεωρούμε ότι είναι άλλη μία περίπτωση κατά την οποία η κυβέρνηση δείχνει πως δεν λαμβάνει υπόψη σοβαρά το ρόλο του κοινοβουλίου στην κύρωση αυτών των συμβάσεων και βεβαίως κρατάει για τον εαυτό της όλες τις δικαιοδοσίες όσον αφορά πώς θα τις χειριστεί, γιατί υπάρχει μεγάλη ασάφεια και πως θα τις εξελίξει στο μέλλον. Στη βάση αυτών των κριτικών παρατηρήσεων κύριε Πρόεδρε, η Πλεύση Ελευθερίας θα καταψηφίσει την εν λόγω σύμβαση. Ευχαριστώ πολύ.

**ΒΑΣΙΛΕΙΟΣ ΒΑΣΙΛΕΙΑΔΗΣ(Αντιπρόεδρος της Επιτροπής)**: Το λόγο έχει η κυρία Πέρκα.

**ΘΕΟΠΙΣΤΗ ΠΕΡΚΑ(Ειδική Αγορήτριας της Κ.Ο. ΝΕΑ ΑΡΙΣΤΕΡΑ)**: Πρόκειται για ένα μνημόνιο συνεργασίας μεταξύ της Ελλάδας και ενός φορέα της Σαουδικής Αραβίας - αυτό έχει ήδη επισημανθεί και θα ήθελα μια απάντηση από τον αρμόδιο Υπουργό - για την επιστημονική και τεχνολογική συνεργασία κτλ., που θα έπρεπε κάποιος να θεωρήσει ότι κινείται σε θετική κατεύθυνση. Ήδη όμως από τα δύο στοιχεία του τίτλου, εμφανίζονται τα προβληματικά σημεία.

Θα ξεκινήσω από το θέμα της επιστημονικής και τεχνολογικής συνεργασίας. Πιστεύουμε ακράδαντα, ότι στη σημερινή εποχή η επιστημονική και τεχνολογική συνεργασία θα μπορούσαν και θα έπρεπε να υπηρετούν τις κοινωνικές ανάγκες, να θωρακίζουν τη δημόσια υγεία, την παιδεία, το περιβάλλον, την κοινωνική δικαιοσύνη. Στον αντίποδα η κυβέρνηση της Νέας Δημοκρατίας προωθεί ένα μοντέλο έντονα προσανατολισμένο στην αγορά, όπου η επιστήμη και η έρευνα οφείλει να εξυπηρετεί κυρίως τις ανάγκες του ιδιωτικού τομέα.

Είναι χαρακτηριστικό παράδειγμα η υποχρηματοδότηση των δημόσιων ιδρυμάτων. Παρά τις εξαγγελίες για ενίσχυση της καινοτομίας, η κρατική χρηματοδότηση προς τα δημόσια πανεπιστήμια και τα ερευνητικά κέντρα παραμένει εξαιρετικά περιορισμένη. Αντίθετα, επιλέγεται η επιδότηση ιδιωτικών σχημάτων ή συνεργασιών με πολυεθνικές, αφήνοντας τα δημόσια ιδρύματα να εξαρτώνται από ευρωπαϊκά προγράμματα και ευκαιριακές χρηματοδοτήσεις.

Η κυβέρνηση προωθεί σχήματα συνεργασίας δημόσιου και ιδιωτικού τομέα, ΣΔΙΤ, στην καινοτομία, μεταφέροντας κρατικούς πόρους σε ιδιωτικές επιχειρήσεις χωρίς αντίστοιχους κοινωνικούς μηχανισμούς λογοδοσίας ή επιστροφής της παραγόμενης γνώσης στο κοινωνικό σύνολο και αυτό είναι πολύ σημαντικό. Η επιστημονική γνώση που παράγει πρέπει να επιστρέφει στην κοινωνία.

 Δεν είναι τυχαίο ότι ελάχιστο ενδιαφέρον δίνετε σε τομείς, όπως η κοινωνική και περιβαλλοντική καινοτομία, η έρευνα για το δημόσιο σύστημα υγείας, την παιδεία ή την κοινωνική ένταξη. Η εστίαση είναι κυρίως σε τομείς με άμεση οικονομική απόδοση, αγνοώντας κοινωνικά κρίσιμες ανάγκες. Αυτό είναι η επιτομή της υποβάθμισης του δημόσιου και κοινωνικού ρόλου της επιστήμης και της γνώσης, καθώς μετατρέπεται σε εργαλείο κερδοφορίας και όχι κοινωνικής ωφέλειας. Επιλέγει, λοιπόν, η κυβέρνηση συνειδητά να παραδώσει τα εργαλεία της γνώσης στα συμφέροντα της αγοράς, να υποβαθμίσει τους δημόσιους θεσμούς έρευνας και να περιθωριοποιήσει τους ίδιους τους ερευνητές. Δεν υπάρχει πιο χαρακτηριστικό παράδειγμα αυτής της πολιτικής από την απαξίωση του Ελληνικού Ιδρύματος Έρευνας και Καινοτομίας. Ένα ίδρυμα που δημιουργήθηκε ως θεσμός στήριξης της ανεξάρτητης μη κατευθυνόμενης δημόσιας έρευνας. Ένα θεσμό που έδωσε ευκαιρία σε χιλιάδες νέους ερευνητές που ανέκοψε προσωρινά το brain drain, που δεν υπέκυψε στις λογικές των χρηματοδοτούμενων projects για τις ανάγκες της αγοράς. Τι έκανε η κυβέρνηση της ΝΔ; Ακύρωσε στην πράξη τη φιλοσοφία του, αποδυνάμωσε τη χρηματοδότησή του και το σημαντικότερο επενέβη ωμά και πολιτικά στη λειτουργία του οδηγώντας πρόσφατα σε μαζικές παραιτήσεις μελών της επιστημονικής επιτροπής. Παραιτήσεις που δεν ήταν απλά μια διαμαρτυρία, ήταν κραυγή αγωνίας για την αυτονόητη ανάγκη ανεξαρτησίας της επιστήμης από κυβερνητικούς χειρισμούς και κομματικές σκοπιμότητες. Αυτές οι παρεμβάσεις στο ΕΛ.ΙΔ.Ε.Κ. σηματοδοτούν ότι η έρευνα πρέπει να είναι πειθήνια, να υπηρετεί συγκεκριμένες κατευθύνσεις, να αποδίδει οικονομικά, όχι να παράγει ελεύθερη κριτική βασική γνώση, όχι να υπηρετεί το κοινωνικό συμφέρον. Ποτέ δεν απάντησε το αρμόδιο υπουργείο για τις παρατηρήσεις των επιστημόνων και ποτέ δεν παρουσίασε ένα σχέδιο για το μέλλον του ΕΛ.ΙΔ.Ε.Κ.. Δεν περιμένουμε, λοιπόν, δικαίως ότι θα ληφθούν μέτρα για να εξασφαλιστεί η διαφάνεια και η αυτονομία στη χρηματοδότηση της έρευνας.

Επομένως, για ποια έρευνα, για ποια τεχνολογία, για ποια επιστήμη συζητάμε σήμερα; Για να μοιράζονται κονδύλια σε ημέτερους; Για εμάς το όραμα είναι σαφές. Μια δημόσια κοινωνικά προσανατολισμένη έρευνα, με αξιοπρέπεια για τους ερευνητές, με σταθερές δομές, με χρηματοδότηση και λογοδοσία. Και αυτό το όραμα θα συνεχίζουμε να υπερασπιζόμαστε ιδιαίτερα στη σημερινή δύσκολη συγκυρία.

Πάμε, όμως, λίγο στη δεύτερη αρνητική παράμετρο, που είναι και η πιο σοβαρή, του τίτλου, που λέγεται Σαουδική Αραβία. Μια δικτατορία φτιαγμένη από πετρέλαιο, αίμα και δυτικά συμφέροντα. Και ενώ η ελίτ του κόσμου και εμείς σήμερα εδώ μιλούν για προόδους, καινοτομίες για νέα εποχή, η Σαουδική Αραβία παραμένει ένα από τα πιο ωμά και βάρβαρα καθεστώτα στον πλανήτη. Ένα καθεστώς απόλυτης μοναρχίας, θεοκρατικού φονταμενταλισμού και αντικοινωνικής ταξικής βαρβαρότητας. Η Σαουδική Αραβία αποτελεί μια απόλυτη μοναρχία, χωρίς ίχνος δημοκρατικών θεσμών. Το κράτος βασίζεται στη σκληρή καταστολή κάθε μορφής αντιπολίτευσης, ενώ χρησιμοποιεί τακτικές όπως βασανιστήρια, φυλακίσεις χωρίς δίκες και ακόμα και δολοφονίες, αναφέρθηκε το χαρακτηριστικό παράδειγμα της δολοφονίας του Τζαμάλ Κασόγκι.

Το καθεστώς στηρίζεται σε ένα σύστημα σχεδόν δουλείας για εκατομμύρια μετανάστες εργάτες, κυρίως από χώρες της νότιας Ασίας και Αφρικής, Μπαγκλαντές, Πακιστάν, Φιλιππίνες. Αυτοί οι εργάτες στερούνται βασικών δικαιωμάτων, υπόκεινται σε κακομεταχείριση και ζουν σε άθλιες συνθήκες, εξυπηρετώντας τα συμφέροντα της εγχώριας ελίτ και των ξένων επενδυτών. Από τη μία,, λοιπόν έχουμε την εργατική εκμετάλλευση σε επίπεδο σκλαβιάς, μετανάστες εργάτες εργάζονται και πεθαίνουν αόρατοι και από την άλλη έχουμε τον θρησκευτικό φονταμενταλισμό που χρησιμοποιείται για την πειθάρχηση της κοινωνίας και ειδικά των γυναικών.

Οι γυναίκες αντιμετωπίζονται ως ιδιοκτησία των ανδρών. Οι θρησκευτικές και σεξουαλικές μειονότητες καταδιώκονται και κάθε έκφραση «δυτικής» ή απελευθερωτικής κουλτούρας τιμωρείται. Αυτή η θεοκρατία δεν είναι αναχρονισμός, είναι μέσο εξουσίας και καταστολής φτιαγμένο για να διατηρεί την κοινωνική υπακοή. Και βεβαίως η δύση κάνει τα στραβά μάτια, γιατί τα deals με πετρέλαιο και όπλα προχωράνε. Πόση φανερή η υποκρισία των δυτικών δημοκρατιών που κάνουν τα στραβά μάτια στις παραβιάσεις ανθρωπίνων δικαιωμάτων όταν διακυβεύονται οικονομικά συμφέροντα. Κατά τα άλλα είμαστε πολύ ευαίσθητοι.

Έχουμε και το περιβόητο σχέδιο «Vision 2030», που παρουσιάζεται από το καθεστώς ως δήθεν πρόοδος και άνοιγμα. Στην πραγματικότητα πρόκειται για μια νεοφιλελεύθερη αναδιάρθρωση, ιδιωτικοποιήσεις, ξεπούλημα της δημόσιας περιουσίας, μετατροπή της Σαουδικής Αραβίας σε κόμβο επενδύσεων και όλα αυτά με τη βούλα και τη συνεργασία της Ευρωπαϊκής Ένωσης, των ΗΠΑ και των αναπτυξιακών επενδυτών. Οι εργαζόμενοι, οι φτωχοί και οι αποκλεισμένοι, δεν έχουν καμία θέση σε αυτή τη νέα εποχή.

Αντί, λοιπόν, να συζητάμε για οποιασδήποτε μορφής συνεργασία με το καθεστώς και όπως είπαμε, τον τελευταίο καιρό έχουμε δει πάρα πολλές συνεργασίες που προωθούνται από την Κυβέρνηση, θα έπρεπε να ανοίξουμε μια πολιτική συζήτηση για τον ρόλο που παίζουν αυταρχικά καθεστώτα, όπως αυτό της Σαουδικής Αραβίας, που καθορίζει τις ζωές εκατομμυρίων ανθρώπων. Πρέπει να καταγγείλουμε επιτέλους ανοιχτά τη σχέση της χώρας μας και της Ευρωπαϊκής Ένωσης με το καθεστώς αυτό.

Να ανοίξουμε δράσεις πολιτικής ενημέρωσης και αλληλεγγύης.

Για τη Νέα Αριστερά, είναι «όχι» σε αυτή τη συνεργασία. Πόσο μάλλον στη σημερινή συγκυρία, με τα τύμπανα του πολέμου να ηχούν και τον εγκληματία πολέμου, σύμφωνα με το Διεθνές Ποινικό Δικαστήριο, Νετανιάχου να συνεχίζει τη γενοκτονία του Παλαιστινιακού Λαού.

Εδώ θα σημειώσω για πολλοστή φορά την ντροπιαστική φωτογραφία του Πρωθυπουργού της χώρας με αυτόν τον εγκληματία πολέμου, που είδαμε πρόσφατα και να ρέει δίπλα το αίμα των Παλαιστινίων.

Η δε Ευρώπη να κατευθύνει την οικονομία της στην πολεμική οικονομία, στη βιομηχανία, με τον περιβόητο τίτλο «Rearm Europe», ήτοι 800 δισ. ευρώ που θα λείψουν από το κοινωνικό κράτος, από την υγεία και την παιδεία.

Από εμάς, λοιπόν, είναι ένα «όχι» και θα συνεχιστεί αυτή η κουβέντα και σε άλλο επίπεδο. Ευχαριστώ.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Βουλής):** Κι εμείς ευχαριστούμε.

Στο σημείο0 αυτό ο Αντιπρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Βέττα Καλλιόπη, Ζαμπάρας Μιλτιάδης (Μίλτος), Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Στολτίδης Λεωνίδας, Κτενά Αφροδίτη, Τσοκάνης Χρήστος, Αθανασίου Μαρία, Χήτας Κωνσταντίνος, Πέρκα Θεοπίστη (Πέτη) Βρεττός Νικόλαος, Δελβερούδης Κομνηνός, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Τζάκρη Θεοδώρα και Χουρδάκης Μιχαήλ.

Ο κ. Βρεττός, έχει το λόγο.

**ΝΙΚΟΑΛΟΣ ΒΡΕΤΤΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κύριε Πρόεδρε.

Καλοστέργιωτος να είστε μέσα στην Επιτροπή και ο Υφυπουργός να είναι Υφυπουργός Ανάπτυξης, γιατί οι προηγούμενοι είχαν τη φήμη του των Υπουργών και Υφυπουργών της ακρίβειας. Ελπίζω εσείς να το ανατρέψετε, δεν το πιστεύω αλλά το εύχομαι.

Ένα μνημόνιο, ένα Μνημόνιο Συνεργασίας, Τεχνολογίας, Έρευνας και Επιστήμης με τη Σαουδική Αραβία, μία χώρα δυνατή, μεγάλη, με μεγάλες ανισότητες, αναπτύχθηκαν συναδέλφους. Μια χώρα που η θέση της γυναίκας και ιδιαίτερα του κάθε μη προνομιούχου είναι όχι στα όρια, είναι στο πλαίσιο της μη αναγνώρισης των ανθρωπίνων δικαιωμάτων.

Επειδή, όμως, είναι η παράδοσή τους και οφείλεται όλη αυτή η πορεία στην πίστη τους και στο θρήσκευμα τους, εσείς, σαν κυβέρνηση, αυτά τα παραγράφετε και θεωρείτε ότι δεν είναι σημαντικά, ας προχωρήσουμε στο χρήμα, στην έρευνα, στην τεχνολογία και στην συνεργασία.

Όμως, αν εσείς παραγράφετε τόσο εύκολα κάποια θέματα που είναι πολύ σημαντικά ως χώρα δημοκρατική για εμάς και ως Ελλάδα, που έχει αυτή την παράδοση όσον αφορά τα θέματα της επικρατούσας εκκλησίας και της Ορθοδοξίας, γιατί είστε τόσο αυστηροί και, να προσέξω την έκφραση, τόσο αρνητικοί στην ανάδειξη της δικής μας παράδοσης στη χώρα μας;

Η Κυβέρνηση, δηλαδή και πάρα πολλοί από τα μέσα που υποστηρίζουν την Κυβέρνηση, με το αζημίωτο βεβαίως δεν υπάρχουν αγαθοεργίες, όταν η Εθνική Πινακοθήκη χρησιμοποιήθηκε με ένα τρόπο προσβλητικό, βέβηλο για κάθε Έλληνα ορθόδοξο, σε μια χώρα όπου επιτρέπεται να αναπτύσσονται τα θρησκεύματα όλων των ανθρώπων, υπάρχει ελευθερία συνταγματική κατοχυρωμένη στο θρησκεύειν, εσείς επιτρέπετε, με τους ανθρώπους που διορίζετε, να είναι όχι απλώς αυστηροί αλλά προσβλητικοί σε κάτι που είναι πολύ ιερό για εμάς. Γιατί το σημειώνω αυτό;

Γιατί κανείς από εσάς, με αυτή τη συνεργασία που έρχεστε να κάνετε εδώ, δε θα τολμήσετε να μιλήσετε σε αυτό το κράτος για την τιμή που νιώθουν τη δική τους θρησκεία, με όλα τα χαρακτηριστικά που ανέφερα πριν, γιατί δεν είναι αυτό το θέμα, να πάτε και να τη σεβαστείτε.

Πώς να σας σεβαστούν εσάς ως εταίρους συνομιλητές όταν δε σέβεστε εσείς αυτό που είναι όσιο και ιερό. Το ελληνικό κράτος σε αυτούς τους δύο πυλώνες στηρίζεται, στην πίστη στην Αγία Τριάδα και στη φιλοπατρία και εσείς, ως Κυβέρνηση, κάνετε τα πάντα λέγοντας ότι επιτρέπεται η δυναστεία των μειονοτήτων, που, μάλιστα, βάζετε κι έναν μανδύα προοδευτικότητα.

 Αλλά, να έρθουμε στην ουσία, μπορούμε να συνεργαστούμε σε αυτό τον Τομέα; Προφανώς κάποιο τυπικό είναι, και ίσως μια ευκαιρία, το Yπουργείο να διαθέσει ένα εκατομμύριο για να γίνουν κάποια σεμινάρια θεμιτά έτσι, όμως, σε τι βάθος χρόνου είναι αυτός ο Προϋπολογισμός του ενός εκατομμυρίου; Που η Έκθεση του Γενικού Λογιστηρίου του Κράτους σημειώνει ότι θα είναι αυτή η επίδραση όσον αφορά τα έξοδα του Υπουργείου Ανάπτυξης και τι συγκεκριμένα θα είναι; Δηλαδή, θα υπάρχει συνεργασία ουσιαστική; Για ποιο λόγο; Γιατί τα 18.000 που θα είναι τα έξοδα δαπάνης της αποστολής στη Σαουδική Αραβία, είναι αυτονόητο, ο Ξένιος Δίας, είναι άλλη μια παράδοση της πατρίδας μας. Αλλά, τα 38 χιλιάρικα που θα πάνε, τα στελέχη του Υπουργείου, για να επισκεφτούν τη Σαουδική Αραβία, ποια σκοπιμότητα θα εξυπηρετήσουν; Όχι γιατί είναι πολλά, έχουν χαθεί τόσα δισεκατομμύρια. Έχετε φανεί ανίκανοι να διαχειριστείτε τις οικονομίες του Ελληνικού λαού και ερχόσαστε σήμερα να φέρετε μια Συμφωνία που σε επίπεδο επιστημονικό, θα μπορούσε κάποιος, αντικειμενικός κριτής, αν παρέβλεπε όλα αυτά που ανέφερα προηγούμενα και δεν θα συνεχίσω να τα εστιάσω, να έχει ένα όφελος. Για να δούμε ποιο είναι το όφελος: Δηλαδή ποια είναι η στόχευση που έρχεστε αυτό το Μνημόνιο να το κυρώσετε εδώ, που το έχετε υπογράψει; Σε ποιο Τομέα; Τι έχουμε να δώσουμε εμείς, τι έχουμε να πάρουμε εμείς, και πως αυτό που θα πάρουμε θα το χρησιμοποιήσουμε;

Δηλαδή, γιατί καλά να λέμε για εξωστρέφεια, για αναβάθμιση στρατηγικών συμμαχιών, να στέλνουμε εμείς τα απαραίτητα όπλα μας. Εδώ έχουμε αποστρατικοποιήσει όλα τα νησιά μας, δεν θα στέλναμε τώρα και τα «Πάτριοτ» που τα πήραμε έτσι, για κάβα, έτσι, από γενναιοδωρία; Δεν το είχαμε ανάγκη, αλλά το στείλαμε. Για να δούμε τη μόνη συνεργασία που μέχρι στιγμής είχε η Σαουδική Αραβία με τη Χώρα μας, ήταν μέσω ενός μεγάλου ιδιωτικού φορέα, των Διυλιστηρίων και φύγαν νύχτα. Τώρα φύγαν γιατί οι άνθρωποι, γιατί όλα εκεί είναι κρατικά, ελέγχονται δηλαδή, όλες οι εταιρείες είναι του Βασιλιά. Δεν είναι κάτι που ο καθένας ελευθέρως μπορεί. Έχει έρθει και έχει κάνει ένα δοκιμαστικό να συνεργαστεί με τα Διυλιστήριά μας τότε. Κάτσανε λίγο καιρό, γιατί φύγανε;

Δεν είχαν λεφτά να χρηματοδοτήσουν για να επενδύσουν;

Προφανώς δεν το πιστεύει κανείς. Τι ήταν αυτό που βρήκαν έτσι ώστε άνθρωποι, οι οποίοι είναι ανοιχτοί σε συνεργασίες, είναι μεθοδικοί στη δουλειά τους, εργάζονται πραγματικά για τις Συμφωνίες που υπογράφουν, τις τιμούν, επενδύουν για να φύγουν; Άρα, αν βρήκαν κάτι το οποίο είναι αρνητικό, δεν πιστεύω εσείς σαν Υπουργείο Ανάπτυξης να συνεχίζετε με τον ίδιο τρόπο;

Γιατί, ας πούμε, πως θα συνεργαστείτε εσείς όταν, ας πούμε, αυτό το Κράτος έχει πάρα πολύ ψηλά το ΑΙ, την Τεχνητή Νοημοσύνη και μάλιστα, την έχει σε τέτοιο βαθμό, που θα έπρεπε να μας ενδιαφέρει, εσάς σαν Υπουργείο ιδιαιτέρως, γιατί το χρησιμοποιεί ιδιαίτερα στη βιομηχανική ανάπτυξη και μάλιστα με χαρακτηριστικά τοπικού επιπέδου. Το λένε και μάλιστα Saudization για να δώσουν την έννοια της πρωτοπόρας, καινοτόμου και τοπικής ανάπτυξης τεχνητής νοημοσύνης όμως, που τη χρησιμοποιούν και την αναπτύσσουν για να αναπτύξουν την τοπική γνώση τους. Γιατί; Για να υπερδιαχειριστούν υπερπολλαπλάσια κατασκευαστική δραστηριότητα λόγω των πολύ μεγάλων έργων και κατακόρυφης ανόδου σε τουριστικές υποδομές, αθλητικό τουρισμό.

Και αυτό προϋποθέτει- είναι γνωστό άλλωστε, στους παράγοντες του Υπουργείου, φαντάζομαι ότι θα πρέπει να είναι - ότι ναι, στο πλαίσιο της έρευνας και της τεχνολογίας και της ανάπτυξης σε άλλης μορφής οικονομικής ανάπτυξης, σε άλλους τομείς οικονομικής ανάπτυξης, και όχι μόνο στο πετρέλαιο. Είναι γνωστό ότι αυτή η Xώρα βρίσκεται ήδη σε πορεία υλοποίησης του σχεδίου ανέγερσης της Πόλης «Neom».

Μάλιστα σε μορφή the Line, δηλαδή μορφή γραμμική, όπου η τεχνολογία δεν έχει να κάνει με κάποιες έξυπνες πόλεις που παραχωρήσαμε εμείς πλούτο ελληνικό για να πουλάνε οικόπεδα, δηλαδή την ελληνική γη και το έκαναν με έναν τρόπο. Όταν αυτή η χώρα και μάλιστα μου έκανε εντύπωση, γιατί άρχισα να ψάχνω γιατί σε τέτοιο επίπεδο θα ήθελα να είναι η εισήγηση του Υπουργείου, δηλαδή, τι πάμε να κάνουμε; Από πού; Πάμε να πάρουμε κάτι από τη μορφή έρευνας, καινοτομίας, τεχνολογίας σχετικά με τον σχεδιασμό της ΝΕΟΜ;

Αυτή η πόλη έχει ενδιαφέρον ότι ξεκίνησε, σχεδιάστηκε από ένα αρχιτεκτονικό γραφείο στην Καλιφόρνια ενός αιρετικού αρχιτέκτονα που ονομάζεται «ΜΟΡΦΩΣΙΣ». Ενώ έχουμε δανείσει εμείς όλους αυτούς τους πυρήνες και έρχεται ένας αιρετικός αρχιτέκτονας σχεδιαστικά να σχεδιάσει αυτή την πόλη που είναι κάτι τελείως διαφορετικό με τη δική μας λογική που πιστεύουμε στον άνθρωπο και όχι στις έξυπνες πόλεις, τα έξυπνα αυτοκίνητα. Δεν μπορεί να απαξιώνεται ο άνθρωπος που δημιουργεί τα έξυπνα συστήματα και να περιορίζεται η παράδοσή του, το ήθος, οι αξίες και αρχές του. Αλλά εσείς είστε εδώ θεματοφύλακες ως κυβέρνηση, κάθε ελληνική κυβέρνηση, αυτής της παράδοσης και της ιστορίας και του ήθους.

Επομένως, εσείς τι θα πάρετε μέσα από αυτό τον σχεδιασμό της πόλεως αυτής;

Γιατί αυτή η πόλη θα χρειασθεί και κάπου ψηλά νομίζω στα σύνορα με την Ιορδανία, αν δεν κάνω λάθος, στην Ερυθρά Θάλασσα, θα έχει μεγάλη ανάγκη σε παραγωγή φαγητού, αλλά και καλλιέργειες νωπών προϊόντων. Διότι όσο και να είναι έξυπνες πόλεις και μπορεί να ταΐζουν τον κόσμο με χαπάκια και έντομα, όμως όλοι αυτοί εδώ που είναι μια ελίτ παγκόσμιου πλούτου, θέλει να ταΐζεται με φυσικά ψάρια, θέλει να ταΐζεται με νωπά λαχανικά, θέλει να ταΐζεται με ζώα που έχουν μεγαλώσει με τον φυσικό τρόπο και όχι ορμονοθεραπευμένα.

Και ενώ εμείς σαν χώρα έχουμε αυτή την ευλογία να τα έχουμε φυσιολογικά, εσείς δεν θεωρείτε ότι είναι ανάπτυξη να αναπτύξουμε τη δική μας παράδοση που μας βοηθάει το περιβάλλον, το κλίμα, οι συνθήκες. Θα πάνε στην έρημο να την κάνουν γόνιμη για να φυτεύουν νωπά λαχανικά, θα πάνε να κάνουν την έρημο που δεν ζούσε κανένα κατσικάκι για να μπορεί να ζει.

Μόνο ζωύφια, έντομα, σκορπιοί, ακρίδες και φίδια ζουν εκεί και θα έλθετε εσείς στον ελληνικό λαό να τον αναπτύσσετε μαθαίνοντάς τον να ζει με τα έντομα που οι άλλοι δεν θέλουν και θα ερχόμαστε εμείς; Άρα, θα πρέπει να αλλάξετε πολιτική γιατί το πρόβλημα της Ελλάδας δεν είναι τα μνημόνια. Δόξα τον Θεό, υπογράψετε τόσα πολλά μνημόνια και καταφέρατε μέσα, εννοώ οι κυβερνήσεις οι μνημονιακές, μέσα από τις ενάρετες διοικήσεις της δικαιοσύνης να τα κάνετε συνταγματικώς σωστά και ερχόμαστε σήμερα μετά από τόσα χρόνια διαδικασιών αναπτύξεως που τελικά δεν φαίνεται στην τσέπη του Έλληνα πολίτη, μεγάλων προγραμμάτων, ταξιδιών αναψυχής, ενημέρωσης, σε καλά ξενοδοχεία, φαντάζομαι πάνω από 5 αστέρων, θα πηγαίνουν οι επιτροπές γιατί για αυτούς δεν είναι κάτι φοβερό και τι θα είναι το αποτύπωμα της ελληνικής κοινωνίας; Περισσότερη φτωχοποίηση;

Επομένως, εμείς θα σκεπτόμασταν κάποια στιγμή, αν ξεπερνάγαμε τα πρώτα τα βασικά να θέσουμε το θέμα μια συνεργασία σε επίπεδο επιστήμης και έρευνας που έχει απογειωθεί. Γιατί πραγματικά εσείς, αν θέλατε να κάνετε μια συνεργασία, θα μπορούσατε να δείτε πως μπορείτε αυτούς τους ανθρώπους που θέλουν να τους ταΐζουν, να τους ταΐζουν με ελληνική φέτα, τώρα με τους δασμούς του Τραμπ, σε λίγο καιρό δεν θα μπορούμε ούτε τη φέτα να εξάγουμε. Άρα, θα έπρεπε να βρείτε έναν τρόπο, έτσι ώστε να υπάρχει απόλυτη στόχευση και όχι ένα αόριστο μνημόνιο, που πηγαίνει ο κάθε Υπουργός Ανάπτυξης, τουλάχιστον τον προηγούμενο τον έβλεπα τι ωραία που καθόταν στις χρυσές καρέκλες και φωτογραφιζόταν, γιατί αυτή είναι η δικαίωση ενός Έλληνα πολιτικού, να πάει όπου υπάρχει πλούτος χωρίς να μας ενδιαφέρουν οι προϋποθέσεις και όλα αυτά, να φωτογραφηθεί και πίσω η εντολή που έχει πάρει από τον λαό να συνδράμει με τη δική του πολιτεία και υπουργεία, έτσι ώστε να ανεβάζει το βιοτικό του επίπεδο, να στηρίζει τους αξιακούς κώδικες να πηγαίνουν στο περιθώριο.

Διότι, αν μιλήσει και πολύ βάλε τον σε μια κόλλα χαρτί, κάνε και μία μήνυση, στείλε τον και για κακούργημα γιατί κατέβασε τα λιβελογραφήματα αυτά που προσβάλλουν την πίστη μου, γιατί είμαστε δημοκρατική χώρα. Μα, δημοκρατική χώρα είναι να προσβάλλεις τις αξίες και τις αρχές σου, που εδώ με το μνημόνιο τις σέβεστε και καλώς τις σέβεστε, γιατί έτσι γίνεται όταν είσαι περήφανος για αυτό που έχεις ως παρακαταθήκη δεν το διώκεις. Σέβεσαι και του άλλου, γιατί αυτό είναι πρώτα ορθοδοξία και αυτό είναι ελληνική φιλοπατρία και ελληνική φιλοξενία.

Κλείνοντας, γιατί δεν έχει κάποιο άλλο περιεχόμενο. Αυτή η συνεργασία με αυτή τη χώρα η οποία βάζει πολύ ψηλά το δίχτυ στα νέα δομικά υλικά που όλοι γνωρίζουμε, ότι η μεγάλη επένδυση της είναι η υπερ τουριστικοποίηση, αλλά δίνουμε μεγάλη σημασία έχοντας ως στόχο την ελαχιστοποίηση του κόστους άνθρακα. Επειδή πολλά ακούμε το κόστος άνθρακα τώρα εδώ μεγάλα από το Υπουργείο Ανάπτυξης, ότι θα αποθηκεύουμε το διοξείδιο του άνθρακα και όλα αυτά. Γιατί, θέλουν να ελαχιστοποιήσουν το κόστος του άνθρακα;

Γιατί αυτοί πιστεύουν και σέβονται τις συμφωνίες, γιατί θέλουν να έχουν σε κάθε καινούργιο δομικό υλικό, όσο το δυνατόν μικρότερο αποτύπωμα άνθρακα και όχι εμείς, επειδή είστε στη Θεσσαλονίκη να επενδύουμε στο Flyover, επειδή ένας τοπικός ολιγάρχης έκανε «δώρο» ένα δρόμο, ένα έργο. «Δώρο», γιατί θα πληρώσουνε οι χρήστες και όχι μόνο οι χρήστες, θα το πληρώσουνε και οι Έλληνες πολίτες που δεν χρησιμοποιούν αυτό.

Γιατί, ενώ αρχικά η «δωρεά» υποτίθεται, δηλαδή, η χρηματοδότηση, η αυτοχρηματοδότηση του έργου στηριζότανε στα διόδια, εμείς να το βάλουμε και στη Θεσσαλονίκη σε όλες τις Εθνικές οδούς, για να στέλνουμε όλους τους πολίτες τους Έλληνες από πόρους Εθνικούς για να γίνουν πελάτες του «φίλου ολιγάρχη» που καμιά φορά, κάνει και καμιά δωρεά στο υπουργείο κάτι σωλήνες και τα παράγει, ότι είναι μέγας εθνικός ευεργέτης. Το πρόβλημα της Ελλάδας είναι η διαφθορά, όσα μνημόνια και να κάνετε, δεν υπάρχει περίπτωση να αλλάξει η ζωή του καθενός Έλληνα πολίτη.

 Επομένως, αν επιδιώξετε και θέλατε εσείς να συνεργαστείτε, πάρτε και ρωτήστε και θέσετε εδώ ως στόχο. Το είπαν κι άλλοι συνάδελφοι, ότι αυτοί μιλάνε για το μοντέλο κυκλικής οικονομίας άνθρακα, το έχω γράψει και στα αγγλικά, αλλά δεν είμαστε εδώ για να δείξουμε, έχουμε εξαιρετική ελληνική γλώσσα. Επενδύουν στο μοντέλο κυκλικής οικονομίας του άνθρακα και όχι, στο μοντέλο τύπου της Ευρωπαϊκής Ένωσης κυκλικής οικονομίας. Επενδύουν για χρήση υδρογόνου και αμμωνίας ως, υγρό καύσης μηχανών και είναι σημαντικό αυτό στοιχείο για τη βιομηχανική ανάπτυξη και όχι, εσείς να χρηματοδοτείτε τα αυτοκίνητα τα ηλεκτρικά με 5 και 7 χιλιάρικα και τα παιδιά, με 2,5 χιλιάρικα.

Αυτή είναι αλλαγή πολιτική, ότι πιστεύετε στον άνθρωπο. Πιστεύετε στον Έλληνα πολίτη και όχι, στα ταξιδάκι αναψυχής για να βγάζετε ωραίες φωτογραφίες.

 Επίσης, επενδύουν στην εναλλακτική ενέργεια και πρασινοποίηση της ερήμου, αυτή την έρημο την κάνουν γόνιμη, την πρασινοποιούν, την παράγουνε και την έχουν απεριόριστη. Εμείς στον κάθε αγρότη και στον κάθε κτηνοτρόφο, θα φέρουμε λέει τώρα κατσίκια από την Ουγγαρία, επειδή είσαστε στην ανάπτυξη και αν είναι και άρρωστα, δεν πειράζει. Γιατί τα άρρωστα, τα ουγγρικά κατσίκια μπορεί να τα καταναλώνει ο έλληνας πολίτης για να βγείτε και να πείτε μεθαύριο, ότι δεν κάνει 20 ευρώ το κατσίκι και το αρνί, αλλά κάνει 11ευρώ. Δηλαδή, άμα είναι από την Ουγγαρία και τη Ρουμανία τα άρρωστα, τα φάγαμε το περσινό Πάσχα, το φετινό Πάσχα, θα φάμε τα ουγγρικά.

 Επομένως, θα πρέπει κλείνοντας να σας πω, ότι θα έπρεπε σαν Υπουργός Ανάπτυξης να έρχεστε και να αναπτύσσεται τον Έλληνα, γιατί αυτή είναι η ανάπτυξη του Υπουργείου Αγροτικής Ανάπτυξης. Το Υπουργείο Αγροτικής Ανάπτυξης το ΟΠΕΚΕΠΕ, όπου το ακουμπάς σκάνδαλο, δικοί σας, αλλά ο κάθε υπουργός, αλλάζει και τον πρόεδρο του ΟΠΕΚΕΠΕ για να μπορεί να διαχειριστεί την πελατεία. Αν είναι κρητικός την κρητική πελατεία, αν είναι θεσσαλός την θεσσαλική πελατεία. Μήπως βάλετε κάνα Υπουργό Αγροτικής Ανάπτυξης το λέω, δεν θα το πείτε εσείς, αλλά επειδή μας ακούν από την Αθήνα για να μην έχει αγρότες στην Αθήνα, αν και πάλι θα βρει αγρότες στην Αθήνα να επιδοτήσει. Στη Σαουδική Αραβία τι κάνουνε;

Πάνε στην Ερυθρά Θάλασσά και αναπτύσσουν τη μελισσοκομία, αναπτύσσουν ελαιοπαραγωγοί, δηλαδή, ακόμα και αυτό που θα έπρεπε να είναι το ισχυρό μας εξαγώγιμο ποιοτικά προϊόν. Επειδή, είμαστε πλήρως αναξιόπιστοι και αυτή είναι η κατάντια της ελληνικής πολιτικής, πρέπει να το πούμε να το ομολογήσουμε, αν θέλουμε κάτι να παραδώσουμε στους επόμενους, πέρα από τις φωτογραφίες του υπουργικού θώκου δεν είναι προσωπικό με συγχωρείτε. Στα μάτια μου βλέπω τον εκπρόσωπο της Κυβέρνησης και αυτό είναι κομμάτι μιας Κυβέρνησης, η οποία έχει μεγάλο μερίδιο στη Μεταπολίτευση.

Γιατί πάρα πολλοί Έλληνες πιστέψανε και χάσανε την ευκαιρία και αυτοί τώρα σήμερα είναι απομπευμένοι, είναι περιορισμένοι, είναι απογοητευμένοι και αυτό δεν είναι αποτέλεσμα των επιτυχόν Μνημονίων Συνεργασίας. Γιατί αν ήταν επιτυχημένες οι προτάσεις, τότε πραγματικά θα είχατε τους Έλληνες πολίτες να στηρίζουν τις Κυβερνήσεις, γιατί δεν έχουν πρόβλημα, απλώς θέλουν να αισθάνονται περήφανοι για τη χώρα τους και να περνάνε καλά. Γιατί έχουνε όλες τις προϋποθέσεις, έχουν κουραστεί, έχουν αγωνιστεί και έχουν δικαίωμα να περνάνε καλά.

Ευχαριστώ, επιφυλασσόμαστε.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής):** Να περάσουμε στο κύριο Ιωάννη Κόντη.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ» ):** Ευχαριστώ κι εγώ να ευχηθώ κύριε Πρόεδρε. Κύριε Υφυπουργέ καλή ανάληψη των καθηκόντων και εύχομαι να υπάρξουν καλύτερες μέρες, γενικά στην Επιτροπή και στην Ελλάδα. Πριν πω για την Κύρωση, επειδή αναφέρθηκαν οι προσπάθειες που κάνει η χώρα μετά τους Δασμούς που επιβάλλει ο Τραμπ κτλ. και επειδή αφορά και την Επιτροπή μας κατά κάποιο τρόπο.

 Ότι και η Ευρωπαϊκή Ένωση πρέπει να κοιτάξει τι έκανε μέχρι τώρα με τα αμερικανικά προϊόντα, τα οποία υπερ φορολογούνται και αν κοιτάξει κανείς και ψάξει την Ευρωπαϊκή αγορά και την Ελλάδα, θα δει ότι δεν υπάρχει με το μικροσκόπιο να ψάξει ένα αμερικανικό προϊόν, γιατί ακριβώς οι φόροι είναι τεράστιοι και το έχω συναντήσει και εγώ σε προϊόντα που έψαξα να αγοράσω. Οπότε καλό είναι να κοιτάμε και εμείς τι κάναμε πριν, περιμένουμε από τον Τραμπ και να του τραβάμε το αυτί, γιατί βάζει φόρους.

Πάμε τώρα στη Σύμβαση αυτή. Εμείς έχουμε συμφωνήσει σε όλες τις Συμβάσεις που έχετε φέρει, γιατί θεωρούμε ότι είναι καλό να συνεργαζόμαστε με χώρες. Εκτός από μία που είχε επιβληθεί στρατιωτική δικτατορία, νομίζω στο Κονγκό ήταν, μετά τη συνυπογραφή της.

Να πούμε, λοιπόν, για τη Σαουδική Αραβία ότι παρόλο ότι ανοίγεται στον έξω κόσμο θεωρητικά, οικονομικά, η πολιτική της ειδικά η θρησκευτική και η αντιμετώπιση των χριστιανών παραμένει ίδια από σύσταση του Κράτους. Να πούμε ότι είναι η μόνη χώρα που δεν επιτρέπει, ακόμα και Μουσουλμανικές επιτρέπουν και το Πακιστάν και η Ινδία, δεν επιτρέπει εκκλησίες ή ναούς άλλων θρησκειών, γιατί επικρατεί ο «Ουαχαμπισμός» που είναι η ακραία μορφή του Σουνιτικού Ισλάμ και είναι ο «Ουαχαμπισμός» της Σαουδικής Αραβίας και του Κατάρ που έφτιαξαν το ISIS.

Θυμόμαστε και τον Μπιν Λάντεν και που η οικογένειά του είναι μεγάλη επιχειρηματίες εκεί, που έφτιαξαν την Αλ Κάιντα που έφτιαξαν το ISIS και που ταυτόχρονα προσπαθούν να μας πείσουν ότι έχουν προσανατολισμό δημοκρατικό και αγαπούν την Ευρώπη. Οι άνθρωποι αυτοί δυστυχώς, παραμένουν σε ένα σκοταδισμό απόλυτο. Πρόσφατα είχαν συλληφθεί Φιλιππινέζοι Διπλωμάτες, οι οποίοι γιόρταζαν μια θρησκευτική γιορτή σε σπίτι μέσα και παρόλα αυτά τους συνέλαβαν είχε γίνει μεγάλο επεισόδιο.

Θέλω να πω ότι υπάρχει ένα κόλλημα εκεί, δεν πιάνω καν και τα ανθρώπινα δικαιώματα, τριακόσια τριάντα εκτελέσεις ανθρώπων, διακόσους πενήντα αποκεφαλισμοί.

Μόνο πέρσι, έσπασε ρεκόρ πέρσι και εκατό κατηγορίες ήταν προσβολή στο Ισλάμ, ναρκωτικά κάποιες άλλες. Θέλω να πω ότι είναι ένα δίκοπο μαχαίρι, σίγουρα πολλές χώρες στον κόσμο είναι που δεν θα βρούμε την απόλυτη ελευθερία και μη καταπάτηση δικαιωμάτων και κάνουμε Συμβάσεις, αλλά αυτή η χώρα δυστυχώς, είναι μακράν η πιο καταπιεστική για τα ανθρώπινα δικαιώματα και για τους ανθρώπους των άλλων χωρών. Εμείς θα επιφυλαχθούμε για την Ολομέλεια, για να σκεφτούμε και τι θα ψηφίσουμε. Ευχαριστώ.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής):** Σας ευχαριστώ κύριε Κόντη. Θα δώσουμε τον λόγο στον κύριο Χαράλαμπο Μαμουλάκη.

**ΧΑΡΑΛΑΜΠΟΣ ΜΑΜΟΥΛΑΚΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ):** Ευχαριστώ κύριε Πρόεδρε. Μια πάγια Αρχή και από την πλευρά του «Σύριζα Προοδευτική Συμμαχία» είναι ότι Κυρώσεις τέτοιου είδους Μνημονίου Συνεργασίας και δη ιδιαιτέρως του πεδίου της Τεχνολογίας είναι κάτι που αν μη τι άλλο, θα πρέπει να βρίσκει, να επιτυγχάνεται συναίνεση στο Κοινοβουλευτικό Σώμα.

Βεβαίως, οφείλουμε και εμείς να παραθέσουμε τις ενστάσεις μας και τον έντονο προβληματισμό μας αναφορικά με τη στάση της Σαουδικής Αραβίας εν γένει, ως πολιτεία και ως κράτος με πολλές μελανές εκφάνσεις, ειδικά με το ισχυρό φονταμενταλιστικό στοιχείο που την διέπει.

 Μπαίνοντας, όμως, αποκλειστικά στο πεδίο της επικείμενης νομοθέτησης και εν λόγω κύρωσης αυτού του Μνημονίου Συνεργασίας, δε μπορούμε παρά να πούμε ότι είναι σε μία κατεύθυνση που μόνον θετικά μπορεί να προσδώσει.

Υπό αυτή την έννοια και δηλώνουμε εκ προοιμίου τη θετική μας άποψη και στάση επ’ αυτού, με ότι συνεπάγεται. Δεν θέλω να κουράσω το Σώμα, αναφέρθηκαν από συναδέλφους θεατές και αθέατες πτυχές γενικότερα για το τι εστί Σαουδική Αραβία εν έτει 2025, αλλά είναι τόσο σημαντικό κατά την άποψή μας το πεδίο του αντικειμένου και ειδικά το τεχνολογικό, το πως Artficial Intelligence μπορεί να παίξει καθοριστικό ρόλο στο κομμάτι της κυκλικής οικονομίας.

Επειδή, δε, βρισκόμαστε μπροστά σε μία προ των πυλών ερημοποίηση, με ότι αυτό συνεπάγεται λόγω της δομικής και εκ βάθρων κλιματικής κρίσης ή εγκληματικής αλλαγής, νομίζω ότι είναι κάτι που μας υποχρεώνει πολιτικά να συνδράμουμε μια τέτοιου είδους κίνηση. Ευχαριστώ.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής):** Σας ευχαριστούμε πολύ. Θα ήθελα να ενημερώσω το Σώμα ότι έχουμε ολοκληρώσει τον κύκλο των Εισηγητών και των Ειδικών Αγορητών και θα περάσουμε στον κύριο Υφυπουργό για την τοποθέτησή του. Να αναφέρω ότι έχει ζητήσει από την έδρα το λόγο η κυρία Τζάκρη, αλλά παράλληλα έχει κάποιες υποχρεώσεις στην Ολομέλεια και εάν της επιτρέπαμε, εφόσον δεν πρόλαβε πριν την ομιλία του Υφυπουργού, μετέπειτα να τοποθετηθεί.

**ΣΤΑΥΡΟΣ ΚΑΛΑΦΑΤΗΣ (Υφυπουργός Ανάπτυξης):** Για να είμαι ειλικρινής, εάν έχω το λόγο, θα προτιμούσα να είχα μια συνολική τοποθέτηση και αυτό λέει και η τάξις.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ (Αντιπρόεδρος της Επιτροπής):** Προχωράμε με την ομιλία σας, κύριε Υφυπουργέ.

Το λόγο έχει ο κ. Υφυπουργός.

 **ΣΤΑΥΡΟΣ ΚΑΛΑΦΑΤΗΣ (Υφυπουργός Ανάπτυξης):** Σας ευχαριστώ πολύ, κύριε Πρόεδρε, νομίζω ότι θα έχει ενδεχομένως αύριο η συνάδελφος στην Ολομέλεια την ευκαιρία να κάνει την τοποθέτησή της.

 Κατ’ αρχάς και εγώ με τη σειρά μου, να σας ευχηθώ, κύριε Πρόεδρε και τους δυο σας, σιδεροκέφαλους, καλή δύναμη.

Θα ήθελα να ευχαριστήσω τους συναδέλφους για τις τοποθετήσεις τους, είναι πολύ χρήσιμες. Βεβαίως, ήταν δύο οι κατηγορίες των τοποθετήσεων των συναδέλφων, η μία αφορούσε γενικότερα πολιτικά ζητήματα, τις άκουσα με προσοχή, πολλά από τα πολιτικά Κόμματα, εξέφρασαν και τις πάγιες πολιτικές τους θέσεις για μια σειρά ζητημάτων και η δεύτερη κατηγορία, βεβαίως, είναι ζητήματα που αφορούν αυτή καθαυτή τη Συμφωνία και το Μνημόνιο Συνεργασίας.

Θα προσπαθήσω, με πολύ λακωνική και σύντομη τοποθέτηση, να κάνω καθαρή τη θέση της Κυβερνήσεως και βεβαίως θα έχουμε και την ευκαιρία, σε περίπτωση που υπάρχουν κάποια ερωτηματικά, να συνεχίσουμε τη συζήτηση αύριο στην Ολομέλεια.

Κατ’ αρχάς, να πούμε ότι η ελληνική οικονομία, το αναπτυξιακό μοντέλο της Ελλάδος τα τελευταία χρόνια λαμβάνει ολοένα και πιο διαφορετικά χαρακτηριστικά από τα παραδοσιακά που ίσχυαν ενδεχομένως πριν από λίγα ή και περισσότερα χρόνια. Η έννοια των επενδύσεων, η σημαντικότητα της εξωστρέφειας, η αξιοποίηση του ανθρώπινου κεφαλαίου, η έννοια της ανταγωνιστικότητας, είναι σημεία κλειδιά σε μία οικονομία που προσπαθεί η Κυβέρνηση τα τελευταία χρόνια -και νομίζω σ’ ένα πολύ μεγάλο βαθμό στο μέτρο του δυνατού το καταφέρνει- να ενισχύσει την εθνική οικονομία, να την θωρακίσει από πιθανές παγίδες και από πιθανούς κινδύνους και να μπορέσει όσο το δυνατόν να αξιοποιήσει τα σημαντικά ανταγωνιστικά πλεονεκτήματα που έχει.

Το γεγονός ότι όπως φαίνεται καθαρά από μία σειρά Εκθέσεων Ευρωπαϊκού και Διεθνούς βεληνεκούς, φαίνεται ότι η εθνική οικονομία βελτιώνεται. Το γεγονός ότι δημιουργήθηκαν 500.000 νέες θέσεις εργασίας τα τελευταία έξι χρόνια, το γεγονός ότι η ανεργία έχει κατέβει και είναι κάτω από το 9%, το γεγονός ότι υπάρχουν θεαματικές επιδόσεις, έχουμε ρεκόρ εξαγωγών, προσέλευση πάνω από 35 εκατομμύρια τουρίστες τον τελευταίο χρόνο, η αύξηση των εισοδημάτων των συμπολιτών μας, η αύξηση του κατώτατου μισθού επί πέντε συνεχείς φορές τα τελευταία χρόνια.

Αυτό δείχνει και εξυγιαίνεται, ότι η καταπολέμηση και της γραφειοκρατίας, ο ψηφιακός μετασχηματισμός του κράτους, η καταπολέμηση του μαύρου χρήματος, η εξοικονόμηση ενός σημαντικού ποσού από την ελληνική κυβέρνηση μέσα από την εξαιρετική δουλειά που κάνει η ΑΑΔΕ, δίνει τη δυνατότητα αφενός να καταπολεμηθεί σε ένα βαθμό η παράνομη ενέργεια και από την άλλη βεβαίως να εξοικονομηθεί ένα ποσό, το οποίο, κατά κύριο λόγο, κατευθύνεται, όποτε το επιτρέπουν οι περιστάσεις, να δίδεται σε ευάλωτες κοινωνικές ομάδες.

Όλα αυτά είναι ουσιαστικά ένα μοντέλο το οποίο βρίσκεται σε ισχύ το τελευταίο χρονικό διάστημα. Βασικό συστατικό σε αυτό το μοντέλο και συστατικό, το οποίο θα παίξει ακόμα και πιο σημαντικό ρόλο, θα είναι ακριβώς η επένδυση, σε εισαγωγικά ή χωρίς εισαγωγικά, σε αυτό το νέο σύγχρονο αναπτυξιακό μοντέλο στην έρευνα και στην καινοτομία. Είμαστε όλοι μάρτυρες των θεματικών αλλαγών που υφίσταται η παγκόσμια οικονομία, κυρίως λόγω των τεχνολογικών εξελίξεων και της μεγάλης επιδραστικότητας που έχουν κάποιες μορφές αυτών των τεχνολογικών εξελίξεων. Συνηθίζουμε να μιλάμε και όλοι αναφερόμαστε και στο Κοινοβούλιο, αλλά πιστεύω και σε συζητήσεις μας εκτός Κοινοβουλίου, για το σημαντικό ρόλο που διαδραματίζει και θα μπορεί να διαδραματίσει στο μέλλον η τεχνητή νοημοσύνη, η ανάγκη που πρέπει να υπάρχει για θεσμικό πλαίσιο κατάλληλο ως μια συζήτηση που υπάρχει παντού και όλοι αντιλαμβανόμαστε, ότι ναι, θα πρέπει η χώρα μας να επενδύσει και αυτό κάνει, ακριβώς στο κομμάτι της έρευνας και καινοτομίας.

Κάνοντας μια παρένθεση και απαντώντας στις τεκτονικές αλλαγές που συμβαίνουν στο ευρύτερο γεωπολιτικό και πολιτικό πεδίο, ναι, αυτό είναι μια πολύ σημαντική παράμετρος, σημαντικότατη, η χώρα μας και η οικονομία όχι μονάχα δεν τις αμελεί, αλλά τις συνυπολογίζει. Το σίγουρο είναι, ότι τις συνυπολογίζει για την περαιτέρω ενίσχυσή της.

Το σίγουρο είναι, ότι ειδικά όσον αφορά τους δασμούς, γιατί αναφέρθηκε προηγουμένως, θα πρέπει να είναι αναγκαίο να υπάρχει μία ενιαία ευρωπαϊκή αντίδραση σε αυτό το φαινόμενο, όπως και γενικότερα η Ευρώπη θα πρέπει να αντιδρά πολύ πιο συνεκτικά και πιο συγκροτημένα σε οποιεσδήποτε τέτοιες αλλαγές υφίστανται, αλλά στο ζήτημα ειδικά των δασμών, νομίζω, ότι ήταν και πολύ σώφρων η επιλογή της κυβέρνησης να μην δράσει αποσπασματικά και είναι κάτι το οποίο σίγουρα απαιτεί πολύ μεγάλη ανάλυση και μελέτη για το μέλλον. Πάντως σίγουρα θα πρέπει να υπάρξει και πρέπει να υπάρξει μια ενιαία αντίδραση σε επίπεδο Ε.Ε.. Το μόνο βέβαιο είναι, ότι η ελληνική κυβέρνηση θα συνεχίσει, όπως κάνει πάντα, να αγωνίζεται ώστε να υπερασπιστεί τα εθνικά μας συμφέροντα με τον πλέον αποτελεσματικό τρόπο.

Μέσα σε αυτό το νέο τοπίο το οποίο αναδεικνύεται σε γεωπολιτικό και οικονομικό επίπεδο, είναι σίγουρο, ότι η εθνική οικονομία, έτσι όπως σας περιέγραψα κάποια στοιχεία προηγουμένως, είναι έτοιμη να αντιμετωπίσει τις νέες αυτές προκλήσεις, κάνοντας παράλληλα, όμως, την υπόμνηση, ότι θα παραμείνουμε προσηλωμένοι στην έννοια της δημοσιονομικής υπευθυνότητας και δεν πρόκειται να παρεκκλίνουμε από αυτή. Άρα, μέσα σε αυτό το κομμάτι έρχεται και κουμπώνει, να το πω έτσι απλά, το συγκεκριμένο Μνημόνιο Συνεργασίας με το Βασίλειο της Σαουδικής Αραβίας.

Αντιλαμβάνεστε, ότι σε έναν κόσμο που οβιδιακά αλλάζει και όπου οι πολυπαραγωγικές εξισώσεις που καλούμαστε να λύσουμε πληθαίνουν σε πολύ μεγάλο βαθμό, το μόνο σίγουρο είναι, ότι ναι, από τη μία πλευρά πρέπει να ενισχύσουμε έτι περαιτέρω τη δική μας οικονομική θέση, να υψώσουμε τη φωνή μας σε διεθνή φόρα, όπως και γίνεται μέχρι τώρα σε επίπεδο συμβολής μας στην ευρύτερη οικονομική ανάπτυξη της Ευρώπης και όχι μονάχα και να δώσουμε και το δικό μας στίγμα.

Σε αυτό το κομμάτι, λοιπόν, σε αυτή τη προσπάθεια που θα συνεχίσουμε, η έρευνα και η τεχνολογία παίζουν πάρα πολύ σημαντικό ρόλο. Και βέβαια, ένα βασικό κομμάτι μιας στρατηγικής που αναπτύσσουμε είναι οι συνεργασίες που πρέπει να έχουμε, συνεργασίες κυρίως με χώρες που έχουμε να κερδίσουμε, να κερδίσουμε σε σχέση με συνέργειες σε ερευνητικό και όχι μονάχα και στο σύγχρονο επιχειρείν. Βάζω σύγχρονο επιχειρείν, πιθανώς όχι μονάχα, αλλά ενδεικτικά αναφέρω, τις επιχειρήσεις που είναι παραγωγή νέων τεχνολογιών.

Μέσα από αυτές τις συμμετοχές και τα μνημόνια συνεργασίας, με επίκεντρο την έρευνα και καινοτομία, αυτό που κερδίζουμε είναι ουσιαστικά να εμβαθύνουμε σε γνώση και όχι μονάχα στα ερευνητικά προγράμματα. Κάνω μία αναφορά εδώ πέρα, είμαστε περήφανοι για τους ερευνητές μας ως χώρας. Η βασική έρευνα είναι και θα παραμείνει η βασική μητέρα της γνώσης. Θα ενδυναμώσουμε την προσπάθειά μας στο να μπορέσουμε να μεταφέρουμε αυτή την πρώτη γνώση όσο γίνεται, όπως ειπώθηκε με κάποιο τρόπο από κάποιον συνάδελφο, σε προστιθέμενη αξία σε επίπεδο υπηρεσιών ή και προϊόντων που θα ωφελήσουν, τελικά, την κοινωνία, γιατί, ούτως ή άλλως, γι’ αυτό, νομίζω ότι υπάρχει και η έρευνα.

Άρα, αυτό είναι ένα ζητούμενο. Βεβαίως, για να απαντήσω και επίσης, σε μία τοποθέτηση, αυτό το κάνουμε όσο γίνεται πιο γρήγορα και πιο αποτελεσματικά, γιατί αντιλαμβανόμαστε ότι το κομμάτι της έρευνας δεν αφορά μονάχα τον κλάδο των ερευνητών, αφορά, κατά την άποψή μου, ολόκληρη την κοινωνία και την οικονομία από τη στιγμή που εμείς ως χώρα έχουμε επενδύσει και σωστά, κάνουμε στο κομμάτι αυτό.

Άρα, με το σκεπτικό αυτό, αυτό το Μνημόνιο Συνεργασίας - για να έρθω και να πω και δυο λόγια για το συγκεκριμένο Μνημόνιο, πιστεύω ότι θα τα πούμε αύριο ακόμα πιο αναλυτικά - έρχεται, ακριβώς, να κουμπώσει σαν μια ψηφίδα σε αυτή τη στρατηγική συνεργασιών με χώρες, οι οποίες έχουν να προσφέρουν σε εμάς. Και εμείς, βεβαίως, έχουμε το πλούσιο ερευνητικό και επιστημονικό έργο που παράγουμε να υπάρχει μία αμοιβαία ωφέλεια μεταξύ των δύο κρατών, του Βασιλείου της Σαουδικής Αραβίας και της χώρας μας.

Σπεύδω να πω και να τοποθετηθώ σε κάποιες που ακούστηκαν, παραδείγματος χάριν, στο γεγονός ότι το Μνημόνιο Συνεργασίας είναι πολύ ασαφές, δεν δίνει ένα συγκεκριμένο δια ταύτα.

Εγώ θα έλεγα ότι συμβαίνει, ακριβώς, το αντίθετο. Αν μιλάμε για Μνημόνιο Συνεργασίας που όλοι γνωρίζουμε ή αν δεν γνωρίζουμε, να πω ότι τα Μνημόνια Συνεργασίας είναι γενικά πλαίσια συνεργασίας μεταξύ των δύο κρατών. Νομίζω ότι ίσως και το αντίθετο να συμβαίνει με αυτό το Μνημόνιο Συνεργασίας. Αν πάμε σε συγκεκριμένα άρθρα, δεν θα σας τα διαβάσω, θα τοποθετηθώ, όμως, για να σας δείξω ότι υπάρχει ουσιαστικά και μέσα από το μνημόνιο μια συγκεκριμενοποίηση ουσιαστικά του πεδίου στο οποίο θα κληθούμε να δουλέψουμε μαζί.

Στο άρθρο 2, είναι σαφές ότι μιλάμε για κοινά ερευνητικά έργα, για ανταλλαγές προσωπικού και τεχνογνωσίας, για πληροφορίες και επιστημονικά δεδομένα, για συνδιοργάνωση συνεδρίων και εργαστηρίων, για για χρήση εξοπλισμού και ερευνητικών υποδομών. Επίσης, στο γεγονός σε μία παρατήρηση που αφορούσε το κατά πόσο μπορούμε να είμαστε σίγουροι όσον αφορά τα αποτελέσματα.

Μα, είναι σαφές ότι το άρθρο 3, μιλάει για την τεχνική επιτροπή που θα παρακολουθεί και θα συντονίζει την εφαρμογή του Μνημονίου, η οποία και, μάλιστα, θα λειτουργεί ως σύνδεση με την υφιστάμενη μικτή επιτροπή του 87 και μιλάει για υποθετική συνάντηση ανά διετία με ευκαιρία περαιτέρω συναντήσεων που τρόπον τινά διασφαλίζει και τη διαρκή εποπτεία και την ευελιξία εφαρμογής.

Επίσης, το άρθρο 4, μιλάει για εξειδίκευση των βασικών αρχών των Μνημονίων μέσω εκτελεστικών προγραμμάτων τα οποία θα περιγράφουν με σαφήνεια και τους πόρους και το κανονιστικό πλαίσιο και τους εμπλεκόμενους δημόσιους και ιδιωτικούς φορείς, ακριβώς, για να επιτευχθεί αυτό για το οποίο κατηγορείται από κάποιους συναδέλφους ότι δεν έχουμε ένα συγκεκριμένο διά ταύτα, ότι δηλαδή με αυτό τον τρόπο, όπως τον περιγράφουμε, μετατρέπεται, πράγματι, η πολιτική βούληση σε απτά και η υλοποιήσιμα έργα.

Επίσης, στο άρθρο 10, να αναφέρω ενδεικτικά, «όπου καθίσταται σαφές ότι κάθε κράτος σύμφωνα με τη νομοθεσία και τους κανονισμούς του οφείλει να λάβει τα εσωτερικά μέτρα που απαιτούνται για την πλήρη εφαρμογή του Μνημονίου». Και αυτό είναι ένα κρίσιμο σημείο, που συνδέει τη διεθνή συνεργασία με τη διοικητική ετοιμότητα και την πολιτική βούληση υλοποίησης.

Για να απαντήσω και σε μία άλλη τοποθέτηση για το γιατί από τη μία πλευρά, από την πλευρά της Ελληνικής Κυβέρνησης υπογράφει ο Υπουργός Ανάπτυξης. Νομίζω ότι αυτό δεν θα έπρεπε να ψέγεται, δεν θα πρέπει να αποτελεί αντικείμενο ψόγου, αλλά το αντίθετο. Αυτό δείχνει την έμφαση και τη σημασία που δίνουμε ως κυβέρνηση, ακριβώς, στο κομμάτι, το αντικείμενο, το πεδίο της έρευνας και της καινοτομίας.

Βέβαια και με αυτόν τον τρόπο ουσιαστικά για να απαντήσω και στο ζήτημα, γιατί από το 87 και μετά, μα, ακριβώς, με αυτό το συναντάμε αυτό το Μνημόνιο Συνεργασίας έρχεται η Ελληνική Κυβέρνηση και να συγκεκριμενοποιήσει και να επικαιροποιήσει το ενδιαφέρον της, αλλά κυρίως να προτεραιοποιήσει τις ανάγκες, που έχουμε για να εμπλουτίσουμε αυτό το νέο αναπτυξιακό μοντέλο, που έχει σαν βάση της ή σαν βασικό της συστατικό την έρευνα, την καινοτομία και την τεχνολογία.

Κλείνοντας, η συνεργασία με την Σαουδική Αραβία, η οποία έχει ένα αυξημένο αποτύπωμα στην τεχνολογική ανάπτυξη, έχει και σημαντικά κεφάλαια επένδυσης στην καινοτομία, κατά την άποψη μας προσφέρει πραγματικά μοναδικές ευκαιρίες, όχι μόνο για την επιστημονική αλλά και για την επιχειρηματική κοινότητα της χώρας μας. Και παράλληλα, ενισχύεται και η διεθνής επιρροή της χώρας ενδυναμώνοντας τους πολιτικούς και τους γεωπολιτικούς δεσμούς με μία χώρα κλειδί στην ευρύτερη περιοχή.

Έτσι λοιπόν, μέσα και από αυτό το μνημόνιο, η Ελλάδα αποδεικνύει ότι επενδύει μεθοδικά στην εξωστρέφεια της επιστημονικής παραγωγής της και στη μετατροπή της γνώσης σε αναπτυξιακό πλεονέκτημα. Κι η συνεργασία αυτή, αν αξιοποιηθεί, ουσιαστικά μπορεί να λειτουργήσει ως επιταχυντής για τη μετάβαση της ελληνικής οικονομίας σε ένα πιο καινοτόμο, εξωστρεφές και βιώσιμο πρότυπο ανάπτυξης που είναι και ένας βασικός στόχος της ελληνικής Κυβέρνησης.

Ευχαριστώ πολύ.

**ΒΑΣΙΛΕΙΟΣ ΒΑΣΙΛΕΙΑΔΗΣ (Αντιπρόεδρος της Επιτροπής):** Ευχαριστούμε πολύ, κύριε Υπουργέ.

Κυρίες και κύριοι συνάδελφοι, ολοκληρώθηκε λοιπόν η συζήτηση επί του σχεδίου νόμου του Υπουργείου Ανάπτυξης «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την επιστημονική και τεχνολογική συνεργασία».

Και στο σημείο αυτό, προχωρούμε στην ψηφοφορία.

Το λόγο έχει ο Εισηγητής Πλειοψηφίας, ο κύριος Καράογλου.

**ΘΕΟΔΩΡΟΣ ΚΑΡΑΟΓΛΟΥ (Εισηγητής Πλειοψηφίας):** Υπέρ, κύριε Πρόεδρε.

**ΒΑΣΙΛΕΙΟΣ ΒΑΣΙΛΕΙΑΔΗΣ (Αντιπρόεδρος της Επιτροπής):** Το λόγο έχει ο Εισηγητής Μειοψηφίας, κύριος Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ (Εισηγητής Μειοψηφίας):** Επιφύλαξη για την Ολομέλεια.

**ΒΑΣΙΛΕΙΟΣ ΒΑΣΙΛΕΙΑΔΗΣ (Αντιπρόεδρος της Επιτροπής):** Το λόγο έχει ο Ειδικός Αγορητής της Κ.Ο. «ΣΥ.ΡΙΖ.Α.-ΠΡΟΟΔΕΥΤΙΚΗ ΣΥΜΜΑΧΙΑ», ο κύριος Μαμουλάκης.

**ΧΑΡΑΛΑΜΠΟΣ ΜΑΜΟΥΛΑΚΗΣ (Ειδικός Αγορητής της Κ.Ο. «ΣΥ.ΡΙΖ.Α.-ΠΡΟΟΔΕΥΤΙΚΗ ΣΥΜΜΑΧΙΑ»):** Υπέρ, κύριε Πρόεδρε.

**ΒΑΣΙΛΕΙΟΣ ΒΑΣΙΛΕΙΑΔΗΣ (Αντιπρόεδρος της Επιτροπής):** Το λόγο έχει η Ειδική Αγορήτρια της Κ.Ο. «[Κ.Κ.Ε.](https://www.hellenicparliament.gr/Vouleftes/Ana-Koinovouleftiki-Omada/?partyId=6c1c6b64-edd8-4c50-850d-3dc993e05b43)», η κυρία Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «**[**Κ.Κ.Ε.**](https://www.hellenicparliament.gr/Vouleftes/Ana-Koinovouleftiki-Omada/?partyId=6c1c6b64-edd8-4c50-850d-3dc993e05b43)**»):** Καταψηφίζουμε.

**ΒΑΣΙΛΕΙΟΣ ΒΑΣΙΛΕΙΑΔΗΣ (Αντιπρόεδρος της Επιτροπής):** Το λόγο έχει ο Ειδικός Αγορητής της Κ.Ο. «[ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ](https://www.hellenicparliament.gr/Vouleftes/Ana-Koinovouleftiki-Omada/?partyId=c69150dd-3ea9-4abb-a756-aa8d00a2f334)», ο κύριος Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «**[**ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ**](https://www.hellenicparliament.gr/Vouleftes/Ana-Koinovouleftiki-Omada/?partyId=c69150dd-3ea9-4abb-a756-aa8d00a2f334)**»):** Επιφύλαξη για την Ολομέλεια.

**ΒΑΣΙΛΕΙΟΣ ΒΑΣΙΛΕΙΑΔΗΣ (Αντιπρόεδρος της Επιτροπής):** Το λόγο έχει η Ειδική Αγορήτρια της Κ.Ο. «[ΝΕΑ ΑΡΙΣΤΕΡΑ](https://www.hellenicparliament.gr/Vouleftes/Ana-Koinovouleftiki-Omada/?partyId=0b777858-2776-4707-b253-b0d000a45f34)», η κυρία Πέρκα.

**ΘΕΟΠΙΣΤΗ ΠΕΡΚΑ (Ειδική Αγορήτρια της Κ.Ο. «**[**ΝΕΑ ΑΡΙΣΤΕΡΑ**](https://www.hellenicparliament.gr/Vouleftes/Ana-Koinovouleftiki-Omada/?partyId=0b777858-2776-4707-b253-b0d000a45f34)**»):** Καταψηφίζουμε.

**ΒΑΣΙΛΕΙΟΣ ΒΑΣΙΛΕΙΑΔΗΣ (Αντιπρόεδρος της Επιτροπής):** Το λόγο έχει ο Ειδικός Αγορητής της Κ.Ο. «[ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ "ΝΙΚΗ"](https://www.hellenicparliament.gr/Vouleftes/Ana-Koinovouleftiki-Omada/?partyId=9e275abe-1371-4c1c-8fa5-b0340109fbae)», ο κύριος Βρεττός.

**ΝΙΚΟΛΑΟΣ ΒΡΕΤΤΟΣ (Ειδικός Αγορητής της Κ.Ο. «**[**ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ "ΝΙΚΗ"**](https://www.hellenicparliament.gr/Vouleftes/Ana-Koinovouleftiki-Omada/?partyId=9e275abe-1371-4c1c-8fa5-b0340109fbae)**»):** Επιφύλαξη για την Ολομέλεια.

**ΒΑΣΙΛΕΙΟΣ ΒΑΣΙΛΕΙΑΔΗΣ (Αντιπρόεδρος της Επιτροπής):** Το λόγο έχει ο Ειδικός Αγορητής της Κ.Ο. «[ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)», ο κύριος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «**[**ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ**](https://www.hellenicparliament.gr/Vouleftes/Ana-Koinovouleftiki-Omada/?partyId=b6a6ca71-c906-44ad-a951-b0340109fb08)**»):** Καταψηφίζουμε. «

**ΒΑΣΙΛΕΙΟΣ ΒΑΣΙΛΕΙΑΔΗΣ (Αντιπρόεδρος της Επιτροπής):** Το λόγο έχει ο Ειδικός Αγορητής της Κ.Ο. «[ΣΠΑΡΤΙΑΤΕΣ](https://www.hellenicparliament.gr/Vouleftes/Ana-Koinovouleftiki-Omada/?partyId=746c1fd2-6d73-470b-943c-b0340109fa50)», ο κύριος Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «**[**ΣΠΑΡΤΙΑΤΕΣ**](https://www.hellenicparliament.gr/Vouleftes/Ana-Koinovouleftiki-Omada/?partyId=746c1fd2-6d73-470b-943c-b0340109fa50)**»):** Επιφύλαξη για την Ολομέλεια.

**ΒΑΣΙΛΕΙΟΣ ΒΑΣΙΛΕΙΑΔΗΣ (Αντιπρόεδρος της Επιτροπής):** Συνεπώς, το σχέδιο νόμου του Υπουργείου Ανάπτυξης «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την επιστημονική και τεχνολογική συνεργασία», γίνεται δεκτό επί της αρχής, επί των άρθρων και στο σύνολό του κατά πλειοψηφία.

Στο σημείο αυτό ολοκληρώθηκε η συζήτηση.

Στο σημείο αυτό έγινε η ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Γιόγιακας Βασίλειος, Γιώργος Ιωάννης, Ζεμπίλης Αθανάσιος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριάκης Σπυρίδων, Λαζαρίδης Μακάριος, Λεονταρίδης Θεόφιλος, Μαρκόπουλος Δημήτριος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Πέτσας Στυλιανός, Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη – Βιλιάλη Μαρία – Ελένη (Μαριλένα), Σταϊκούρας Χρήστος, Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Βατσινά Ελένη, Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Χνάρης Εμμανουήλ, Βέττα Καλλιόπη, Ζαμπάρας Μιλτιάδης (Μίλτος), Μαμουλάκης Χαράλαμπος (Χάρης), Μεϊκόπουλος Αλέξανδρος, Παππάς Νικόλαος, Στολτίδης Λεωνίδας, Κτενά Αφροδίτη, Τσοκάνης Χρήστος, Αθανασίου Μαρία, Χήτας Κωνσταντίνος, Πέρκα Θεοπίστη (Πέτη) Βρεττός Νικόλαος, Δελβερούδης Κομνηνός, Κεφαλά Γεωργία (Τζώρτζια), Κόντης Ιωάννης, Αυλωνίτης Αλέξανδρος - Χρήστος, Δημητροκάλλης Ιωάννης, Μανούσος Γεώργιος, Παπαϊωάννου Αρετή, Τζάκρη Θεοδώρα και Χουρδάκης Μιχαήλ.

Τέλος και περί ώρα 14.45΄ λύθηκε η συνεδρίαση.

 **Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΒΑΣΙΛΕΙΑΔΗΣ ΜΑΡΙΑ – ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ - ΒΙΛΙΑΛΗ**